GURU BESAR BERI ALASAN SUDAH BIASA KELUAR WANG TANPA POLIS PENGIRING

KAJANG: Seorang guru besar sebuah sekolah rendah di Beranang dekat sini, yang kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya, memberi alasan sudah biasa mengambil wang bantuan itu tanpa polis pengiring.

Ketua Polis Daerah Kajang ACP Mohd Zaid Hassan berkata pihaknya tidak pernah menerima permohonan polis pengiring daripada guru besar berusia 50 tahun itu untuk tujuan transaksi berkenaan.

“Berdasarkan keterangan guru besar itu, mangsa yang berpengalaman 10 tahun mengendalikan transaksi pengeluaran wang tidak buat sebarang permohonan polis pengiring.

“Sepanjang tempoh 10 tahun itu, mangsa tidak pernah mengalami situasi sedemikian dan bagi saya amat ralat kerana pihak sekolah boleh meminta bantuan polis untuk mengiringi mereka selepas membuat transaksi pengeluaran wang di bank,” katanya.

Beliau berkata demikian pada sidang media selepas melancarkan Op Selamat 19/13 sempena Tahun Baharu Cina 2023 peringkat Ibu Pejabat Polis Daerah Kajang di Plaza Tol Kajang Selatan, Lebuhraya Kajang-Seremban (LEKAS), di sini, hari ini.

Mohd Zaid berkata polis sudah selesai merakam keterangan beberapa individu termasuk guru besar terbabit bagi membantu siasatan.

“Kami akan melakukan siasatan secara menyeluruh daripada pelbagai sudut termasuk bagi mengenal pasti jika ada unsur-unsur kecuaian atau penglibatan ‘orang dalam’,” katanya.

Selain itu, beliau berkata polis juga akan meneliti rakaman kamera litar tertutup di lokasi kejadian bagi mengenal pasti individu yang keluar dan masuk dari bank berkenaan.

Semalam, seorang guru besar kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya di Semenyih dekat sini.–AlHijrah Online


CAN MALAYSIANS BE TRUSTED WITH THIS FREEDOM?

By Namanzee Harris

This week will be the ‘proof of concept’ test for Conditional Movement Control Order (CMCO).

Limited freedom that is for 32 million Malaysians to determine the outcome of this new norm during this COVID-19 pandemic that has affected people worldwide.

If the people cannot be trusted with the responsibility, then by May 12th, the government of the day would still have the opportunity to take it back from us.

The initial reason of MCO (Movement Control Order) enforced since March 18th, is to provide the goverment with enough time to prepare for health (hospitals, tests, ventilators etc) and security management (assessment of enforcers, enforcement strategies, border etc).

So long as the vaccine is yet to be found, people will need to familiarise themselves on the new norm, regardless.

But before we criticise the authorities and jump into ‘perangai orang kita’ conclusion, let us do this.

Have faith in our people. Have faith in the system that had governed us so well through the worst times of our lives.

Time after time, Malaysians have proven that we are better than what was expected of us.

And at the end of the day, we still have the power to control our own self, our own families and the people around us.

It is self regulated. If ever a time to test self regulation policies, this is it.

And the government of the day would still have the final say on this, come what may.

Bismillahirrahmannirrahim.

Aspiring to be a lifeguard, Namanzee Harris is the Chief Executive Officer of AlHijrah Media Corporation (TV AlHijrah).

Editing by Syed Azwan Syed Ali

Disclaimer: This is the personal opinion of the columnist or writer. It doesn’t reflect AlHijrah Media Corporation’s editorial policy and view.


PAHANG TELITI CADANGAN WAJIBKAN ANAK BERUSIA 7 HINGGA 11 TAHUN IKUTI KELAS KAFA

KUANTAN: Kerajaan Pahang sedia untuk meneliti dan mempertimbangkan cadangan mewajibkan setiap anak pasangan Islam berusia tujuh hingga 11 tahun di negeri itu mengikuti Kelas al-Quran dan Fardu Ain (KAFA).

Memetik laporan Utusan Malaysia, Exco Hal Ehwal Agama Islam dan Pendidikan negeri, Datuk Seri Syed Ibrahim Syed Ahmad berkata, cadangan berkenaan sesuai untuk dipertimbangkan kerana memberi manfaat dan kebaikan kepada kanak-kanak.

“Kita lihat cadangan ini cukup baik dan kerajaan negeri pertimbangkan kerana KAFA memberi kesan positif kepada anak-anak.

“Kita akui kelas pengajian KAFA mendapat sambutan hangat sama ada di kampung, taman dan bandar yang dilaksana serta diuruskan oleh Jabatan Agama Islam Pahang (JAIP) dengan bantuan Jabatan Kemajuan Islam Malaysia (Jakim),” katanya dalam sidang Dewan Undangan Negeri (DUN) di Wisma Sri Pahang, di sini hari ini.

Beliau menjawab soalan tambahan Ahli DUN Berserah, Andasura Rabu yang mencadangkan supaya kelas pengajian Kafa diwajibkan kepada kanak-kanak berusia tujuh tahun hingga 11 tahun bermula 2023 bagi memastikan pembentukan peribadi anak-anak dapat diterapkan di peringkat awal. — AlHijrah Online


JUAL BERAS TEMPATAN DALAM PAKET IMPORT KAUT UNTUNG – PEMAIN INDUSTRI

KUALA KURAU: Isu kekurangan bekalan beras tempatan di pasaran masih belum selesai, timbul pula isu bungkusan beras tempatan disalin atau ditukar kepada beras import untuk mengaut keuntungan.

Perkara tersebut didedahkan oleh pemborong dan pengilang yang berada di pasaran tersebut, hingga menyifatkan tindakan pihak tidak bertanggungjawab itu seperti membunuh industri beras tempatan secara senyap.

Katanya beras tempatan mempunyai harga siling, namun tidak bagi beras import yang menyebabkan ada pihak yang sengaja menggunakan kelompongan itu.

Pembekal dan pengilang beras negeri Perak, Mohamad Termizi Yop mendakwa, terdapat pengilang yang meragukan di mana mereka mempunyai pemborong sendiri, dan mereka juga menjual beras import.

“Sebagai contoh, pengilang yang ada pemborong sendiri, dia jual beras tempatan. Tetapi, kenapa dia jual beras tersebut dalam kampit beras import? Itu perlu diperjelaskan,” katanya semasa ditemui Berita Alhijrah.

Sementara itu, pemborong dan pengilang beras negeri Kedah, Musonnef Md Radzi turut mempersoalkan jumlah pemain industri bumiputera seperti mereka semakin berkurangan daripada 1,200 pemborong, kini tinggal lebih 200 sahaja.

“Kilang melayu sudah lenyap, pemborong melayu juga lenyap. Bila program SC15 diwujudkan, wujud sampai 1200 pemborong melayu.

“Sekarang mana mereka? Bila tanya mana, alasan beras tiada. Bekalan tiada, ada perbincangan meja bulat,” katanya.

Isu beras tempatan serta pihak yang terlibat dengan masalah tersebut harus diselesaikan segera.

Ini kerana ia melibatkan kitaran pelbagai peringkat yang bermula dari pesawah sehinggalah kepada peruncit.—AlHijrah Online


PEMBANTU RUMAH PERMAISURI SELANGOR LAFAZ SYAHADAH

SHAH ALAM: Tengku Permaisuri Selangor, Tengku Permaisuri Norashikin berkenan berangkat menyaksikan majlis ringkas pendaftaran pengislaman pembantu rumah baginda yang berlangsung di Masjid Sultan Salahuddin Abdul Aziz Shah, di sini semalam.

Menerusi kenyataan di Facebook Selangor Royal Office, Tengku Permaisuri Norashikin menemani pembantu rumah baginda, Mariam Abdullah untuk melafazkan kalimah syahadah yang dipimpin Mufti Selangor, Datuk Dr Anhar Opir.

Majlis lafaz syahadah itu turut disaksikan Imam Besar Masjid Negeri, Muhammad Farhan Wijaya.

“Majlis berlangsung selepas solat Jumaat dan turut disaksikan jemaah yang hadir,” katanya hari ini.—AlHijrah Online


PKPB DITAMATKAN DI SEMUA NEGERI KECUALI DI SELANGOR, SABAH, KL DAN BEBERAPA KAWASAN

KUALA LUMPUR: Penguatkuasaan Perintah Kawalan Pergerakan Bersyarat (PKPB) di semua negeri diumum tamat hari ini kecuali di Selangor, Sabah, Wilayah Persekutuan Kuala Lumpur serta beberapa kawasan di negeri yang ditamatkan PKPB.

Arahan PKPB di negeri-negeri yang tidak ditamatkan dilanjutkan bermula 7 hingga 20 Disember depan.

Menurut Ismail Sabri, bagi negeri Selangor, PKPB dikenakan di seluruh negeri itu kecuali Kuala Selangor, Sabak Bernam, dan Hulu Selangor berikutan jumlah kes yang terkawal.

Dalam pada itu beliau turut memaklumkan, terdapat beberapa kawasan di negeri yang ditamatkan PKPB masih kekal dengan arahan PKPB susulan jumlah kes yang tinggi.

Antaranya, seluruh Pulau Pinang kembali kepada PKPP kecuali di Mukim 12 (Barat Daya) dan Mukim 13 (Timur Laut), Flat Jalan Paya Terubong, Relau dan Flat di Desa Bistari, Batu Uban.

Bagi negeri Perak pula, seluruh negeri itu ditamatkan PKPB kecuali di daerah Kinta serta Mukim Teja (daerah Kampar) dan Mukim Changkat Jong (daerah Hilir Perak) serta Depot Tahanan Imigresen Langkap Beserta Kuarters, Daerah Hilir Perak.

Sementara itu untuk negeri Kelantan pula, seluruh negeri itu kembali kepada PKPP kecuali daerah Kota Bharu, Machang, Tanah Merah dan Pasir Mas serta Madrasah Ad-Diniah Al Falahiah, Kg Dalam Huma, Bukit Awang, Pasir Puteh.

Selain itu untuk Negeri Sembilan, seluruh negeri tersebut kembali kepada PKPP kecuali bagi daerah Seremban dan Port Dickson yang dilanjutkan PKPB bermula 7 Disember sehingga 20 Disember 2020.

Menurut Ismail Sabri, arahan penamatan PKPB bagi Pulau Pinang, Perak, Kelantan, Negeri Sembilan, dan Wilayah Persekutuan Labuan berkuatuasa esok, 6 Disember. — AlHijrah Online


SULTAN SELANGOR ULANGI INGATAN MASJID DAN SURAU BUKAN MEDAN POLITIK

KUALA LUMPUR: Sultan Selangor, Sultan Sharafuddin Idris Shah telah menitahkan Majlis Agama Islam Selangor (MAIS) dan Jabatan Agama Islam Selangor (JAIS) sentiasa memastikan masjid dan surau bebas dari segala unsur politik.

Titah baginda, masjid dan surau sepatutnya menjadi medan penyatuan umat Islam dan bukan tempat membina jurang disebabkan berbeza fahaman politik.

“Beta mengambil kesempatan secara peribadi ingin mengingatkan semula kepada semua ahli yang berhormat agar tidak menjadikan masjid dan surau sebagai medan dan propaganda politik kepartian. Beta telah beberapa kali bertitah dan mengingatkan MAIS dan JAIS agar memastikan masjid dan surau bebas dari segala unsur-unsur politik yang boleh memecahbelahkan perpaduan dan keharmonian umat Islam.

“Masjid dan surau tidak seharusnya menjadi punca kepada perbalahan dan sengketa yang akhirnya membina jurang pemisah di kalangan umat Islam atas dasar perbezaan fahaman politik dan dendam politik yang tiada kesudahannya,” titah Sultan Selangor pada Istiadat Pembukaan Persidangan Penggal Ke-enam Dewan Negeri Selangor yang ke-14 di sini, hari ini.

Titah baginda terdapat penceramah-penceramah tertentu ketika memberi ceramah di masjid dan surau telah mengambil kesempatan untuk menyindir, menghina, mencaci malah memfitnah pihak-pihak dan golongan tertentu atas sebab perbezaan fahaman politik.

“Beta amat bimbang budaya sebegini jika tidak dibendung akan terus memecahbelahkan umat Islam khususnya orang Melayu.

“Melihat kepada kesan buruk ini, beta telah menitahkan hanya mereka yang mempunyai tauliah dari Jawatankuasa tauliah MAIS dibenarkan untuk memberi ceramah, kuliah, tazkirah atau pengajian di masjid, surau atau di mana-mana tempat di negeri Selangor ini,” titahnya.

Dalam pada itu menjelang Pilhan Raya Negeri (PRN) tidak lama lagi, baginda mengingatkan MAIS untuk terus mengeluarkan arahan dan semasa ke semasa agar umat Islam khususnya orang politik tidak menjadikan masjid dan surau di Selangor sebagai pentas untuk mereka berceramah dan berkempen. – AlHijrah Online


IRAN MOHON MAAF TEMBAK JATUH PESAWAT UKRAINE

ANKARA: Presiden Iran meminta maaf kepada rakan sejawatnya di Ukraine berhubung insiden “tidak sengaja” menembak pesawat penumpang Ukraine awal minggu ini yang meragut nyawa kesemua 176 penumpang, demikian menurut kenyataan Presiden Ukraine.

Agensi berita Anadolu melaporkan Presiden Iran, Hassan Rouhani dan Plresiden Ukraine, Volodymyr Zelenskiy telah mengadakan satu perbualan telefon yang dimulakan oleh Iran, demikian menurut kenyataan itu.

“Presiden Republik Islam Iran mengaku sepenuhnya bahawa tragedi itu adalah disebabkan oleh tindakan silap tentera negaranya,” kata kenyataan itu.

Kenyataan itu berkata, Tehran memberi  jaminan “semua yang terlibat dengan insiden malang itu akan dipertanggungjawabkan oleh Iran”.

“Yang paling penting bagi kita ialah pemulangan mayat mangsa kepada Ukraine pada 19 Januari minggu depan supaya ahli keluarga mereka dapat melakukan penghormatan terakhir,” tegas Zelenskiy.

Kementerian Luar Negeri Ukraine akan “menghantar nota yang jelas dengan langkah-langkah susulan, termasuk aspek undang-undang berkait isu pampasan,” kata kenyataan itu yang menambah bahawa pihak Iran bersetuju dengan Ukraine dalam hal itu.

Terdahulu, Iran mengaku bahawa pesawat udara Ukraine itu tidak sengaja ditembak peluru berpandu Iran.

Minggu lalu, Amerika Syarikat (AS) membunuh Jeneral Iran, Qasem Soleimani dalam serangan dron di ibu negara Iraq, Baghdad. Sebagai reaksi balas, Iran melancarkan lebih sedozen peluru berpandu balistik yang menyasarkan pangkalan tentera AS di Iraq pada 8 Januari. — Terjemahan AlHijrah Online


CUACA PANAS: TIADA PENANGGUHAN SESI KULIAH, AKTIVITI LUAR PELAJAR IPT

JOHOR BAHRU: Tiada penangguhan sesi kuliah dan aktiviti luar bagi pelajar di institusi pengajian tinggi (IPT) susulan fenomena cuaca panas ketika ini, kata Menteri Pendidikan Tinggi Datuk Seri Mohamed Khaled Nordin.

Beliau berkata sesi kuliah dan aktiviti luar termasuk sukan akan berjalan seperti biasa dan sebarang keputusan berhubung penangguhan itu akan dibuat berdasarkan keadaan semasa.

“Jika keadaan semakin teruk, mungkin aktiviti luar sahaja (ditangguh), yang lain (seperti sesi kuliah) berjalan seperti biasa.

“Kita bergantung kepada keadaan, seperti aktiviti sukan, pelajar IPT bukanlah wajib dan kegiatan itu pilihan masing-masing, tidak seperti sekolah semuanya diatur,” katanya kepada pemberita selepas Majlis Mesra Ria Aidilfitri Veteran UMNO di sini hari ini.

Turut hadir Menteri Besar Johor Datuk Onn Hafiz Ghazi.

Mohamed Khaled berkata demikian ketika diminta mengulas mengenai sama ada KPT akan menangguhkan sesi kuliah dan aktiviti luar di IPT berikutan cuaca panas bagi mengelakkan sebarang kejadian tidak diingini berlaku.–AlHijrah Online


BELUM ADA BUKTI KEBERKESANAN IVERMECTIN RAWAT PESAKIT COVID-19

KUALA LUMPUR: Kementerian Kesihatan Malaysia (KKM) memaklumkan tiada lagi bukti yang menyakinkan ubat ‘Ivermectin’ boleh digunakan bagi merawat penyakit COVID-19.

Dalam ciapan di Twitter, KKM memaklumkan semua ubat Ivermectin yang didaftarkan di Malaysia adalah untuk kegunaan haiwan.

“Belum ada bukti menyakinkan ubat ini untuk merawat pesakit COVID-19,” ujar KKM.

Mengulas lanjut, Pertubuhan Kesihatan Sedunia (WHO) hanya mengesyorkan ubat ‘Ivermectin’ untuk ujian klinikal.

Katanya, ujian tersebut dijalankan dengan pesakit perlu dipantau rapi oleh doktor dan penyelidik bagi memastikan keselamatan dan keberkesanan.

Sebelum ini, pada 5 Jun lalu, KKM dan Institut Penyelidikan Klinikal (ICR) memulakan ujian klinikal bagi mengkaji kesan penggunaan Ivermectin bagi merawat pesakit COVID-19.—AlHijrah Online


COVID-19: KES POSITIF DIKESAN DI EMPAT PUSAT MEMBELI-BELAH DI LEMBAH KLANG

KUALA LUMPUR: Sekurang-kurangnya empat pusat membeli-belah di Lembah Klang kini dikesan mempunyai kes COVID-19.

Daripada empat pusat membeli-belah itu, tiga daripadanya terletak di Kuala Lumpur dan satu di Selangor.

Setakat ini difahamkan kesemua pusat membeli-belah yang dikesan mempunyai kes COVID-19 masih beroperasi namun langkah berjaga-jaga telah dipertingkatkan bagi mengawal penularan penyakit berjangkit tersebut.

Berikut merupakan senarai pusat membeli-belah yang terkesan:

Pada 26 September 2020, pengurusan Sunway Pyramid memaklumkan seorang kakitangan di sebuah kedai barangan sukan Nike di pusat membeli-belah berkenaan positif COVID-19.

Bagaimanapun pihak Sunway Pyramid memaklumkan insiden tersebut merupakan kes terpencil dan tindakan segera telah diambil sebaik maklumat kes positif COVID-19 itu diterima.

“Sunway Pyramid telah segera melakukan kerja-kerja pembersihan dengan teliti termasuk pembasmian kuman serta pembersihan di seluruh premis.

“Proses pembersihan juga ditingkatkan setiap hari,” menurut kenyataan dikeluarkan di Facebook rasmi Sunway Pyramid.

Tambah Sunway Pyramid, berdasarkan rekod pada aplikasi MySejahtera pada 23 dan 24 September, kakitangan Nike yang terlibat hanya datang ke tempat kerjanya dan tidak mengunjungi premis lain kecuali sebuah kedai sebaneka.

“Pihak pengurusan menghubungi pengusaha kedai serbaneka tersebut untuk memaklumkan mengenai kes tersebut dan kerja-kerja pembersihan segera dilakukan.

“Kakitangan kedai serbaneka yang bertugas ketika hari kejadian akan dihantar untuk saringan kesihatan,” jelas kenyatan Sunway Pyramid.

Sunway Pyramid juga mengesahkan rekod suhu kakitangan Nike tersebut di bawah 37.5 Celcius pada 22 dan 23 September.

Pengurusan Suria KLCC semalam mengesahkan seorang kakitangan premis gim Babel di pusat membeli-belahnya telah dikesan positif COVID-19 pada 23 September 2020.

Suria KLCC memaklumkan kakitangan dan ahli gim Babel yang mempunyai kontak rapat dengan individu yang positif COVID-19 tersebut telah menjalani ujian kesihatan dan diarahkan untuk kuarantin di rumah.

Pusat membeli-belah itu juga memberitahu keputusan ujian bagi mereka yang menjalaninya pada 24 September disahkah negatif.

“Pada masa yang sama, Suria KLCC akan terus mengambil langkah proaktif dan pencegahan untuk memastikan tahap kebersihan yang tinggal di seluruh pusat membeli-belah,” jelas Suria KLCC di laman Facebook rasminya.

Sebuah lagi pusat membeli-belah di ibu negara, NU Sentral semalam mengesahkan kakitangannya positif COVID-19.

NU Sentral memaklumkan Kementerian Kesihatan Malaysia (KKM) telah segera melakukan pengesanan kontak rapat kakitangan tersebut.

“Semua kontak rapat termasuk pegawai di pejabat pengurusan NU Sentral telah menjalani ujian COVID-19 pada 26 September 2020 dan keputusan kali pertama menunjukkan semua negatif.

“Pun begitu, kakitangan diarahkan untuk kuarantin diri selama 14 hari,” jelas NU Sentral.

Pusat membeli-belah itu juga menyakinkan penyewa, vendor dan pelanggan bahawa kes ini adalah kes terpencil.

NU Sentral memaklumkan mereka bekerjasama rapat dengan KKM dan telah melakukan pembersihan menyeluruh di seluruh kawasan pusat membeli-belah sesuai dengan garis panduan keselamatan dan kesihatan yang dikeluarkan oleh kementerian tersebut.

The Linc Development Sdn Bhd pada 24 September 2020 memaklumkan ibu bapa kepada salah seorang pelajar di pusat perkembangan kanak-kanak Trinity Kids cawangan pusat membeli-belah The Linc KL disahkan positif COVID-19.

Kanak-kanak itu dilaporkan mengikuti program separuh hari sehingga tengah hari dan kali terakhir hadir ke sekolah pada Khamis, 17 September 2020.

“Kami telah mengambil semua langkah pencegahan yang diperlukan untuk mengurangkan risiko kepada pelanggan, kakitangan, dan penyewa.

“Tindakan segera kami meliputi pembasmian kuman di semua kawasan umum di The Linc KL oleh syarikat pembasmi kuman profesional,” jelas The Linc KL.

Dalam perkembangan terbaharu, semua tenaga pengajar di Trinity Kids yang telah menjalani saringan COVID-19 disahkan negatif.

Pusat perkembangan kanak-kanak itu telah dibenarkan beroperasi semula pada 25 September 2020. — AlHijrah Online / Zaim Zamani


DUA EKOR ULAR SAWA BERAT LEBIH 300KG DITEMUI

MARANG: Penemuan dua ekor ular sawa batik yang keseluruhannya seberat lebih 300 kilogram (kg) mengejutkan beberapa pekerja di sebuah tapak pembinaan di Kampung Gong Nangka, Marang.

Pegawai Angkatan Pertahanan Awam (APM) Daerah Marang, Leftenan (PA) Mujahid Abdul berkata, ular pertama seberat 250kg sepanjang kira-kira 5.8 meter ditemukan pada jam 2.00 petang manakala ular kedua seberat lebih 100 kilogram sepanjang 4.2 meter ditemukan pada jam 3.15 petang.

Katanya, kedua-dua ular tersebut ditemui berlingkar di dalam lubang oleh pekerja pembinaan ketika mereka sedang melakukan kerja-kerja penggalian tanah.

Mujahid berkata, sejurus menerima panggilan pertama, tiga anggotanya dikerahkan ke lokasi bagi menangkap haiwan tersebut dan ia berjaya ditangkap dalam masa 25 minit.

APM sekali lagi menerima panggilan pada jam 3.23 petang berhubung penemuan seekor ular sawa juga di lokasi sama.

Tiga anggota mengambil masa 14 minit bagi menangkap haiwan tersebut dan pihaknya dengan bantuan orang awam terpaksa mengangkat ular itu dengan menggunakan jentolak.

Katanya, kedua-dua reptilia itu akan diserahkan kepada Taman Rekreasi dan Zoo Kemaman dalam masa terdekat dan beliau tidak menolak penemuan ular sawa tersebut adalah disebabkan habitatnya diganggu. –AlHijrah Online


AKTIVITI SUKAN ‘INDOOR’ DIBENARKAN

KUALA LUMPUR: Semua aktiviti sukan tertutup (indoor) kecuali gimnasium dibenarkan bagi negeri-negeri di bawah Fasa 1 Pelan Pemulihan Negara (PPN).

Perdana Menteri Datuk Seri Ismail Sabri Yaakob berkata, fasiliti sukan dan rekreasi komersil tertutup (indoor) juga dibenarkan beroperasi dengan kawal selia.

Bagaimanapun, kebenaran tersebut hanya untuk individu yang telah lengkap dua dos vaksin.

“Penggunaan fasiliti perlu dilakukan secara janji temu di samping pematuhan prosedur operasi standard (SOP).

“Keputusan dilakukan berdasarkan penilaian risiko semasa yang dibuat oleh Kementerian Kesihatan Malaysia (KKM) serta Majlis Keselamatan Negara (MKN) dan akan berkuatkuasa pada 10 September 2021,” dalam kenyataannya, hari ini.

Ismail Sabri turut mengumumkan, bagi sektor perdagangan dan pengedaran; perniagaan kedai bunga (nursery), kedai peralatan ‘outdoor’ dan galeri perumahan akan dibenarkan beroperasi mulai 10 September 2021 bagi negeri-negeri yang berada di bawah Fasa 1.

Ujarnya, bagi negeri-negeri yang berada di Fasa 2 dan 3, kelonggaran tambahan bagi aktiviti kedai gunting, ‘hair dresser’, dan salon kecantikan juga dibenarkan.

“Keterangan Prosedur Operasi Standard (SOP) terkini akan dikemaskini oleh MKN dan kementerian berkaitan,” katanya.—AlHijrah Online


ZULKIFLI TERIMA SUNTIKAN VAKSIN COVID-19

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini menerima suntikan vaksin COVID-19 jenis Pfizer-BioNTech.

Beliau menerima suntikan berkenaan di Pejabat Kesihatan Daerah (PKD) Putrajaya di Presint 11 kira-kira jam 3.15 petang tadi.

Suntikan vaksin yang diterima Zulkifli adalah menerusi program Imunisasi COVID-19 Kebangsaan.

Beliau menyeru orang ramai untuk bersama-sama menyokong program vaksinasi tersebut demi kebaikan bersama.

“Saya percaya kalau kita sokong suntikan ini kita menang dari COVID-19.

“Bagi sahabat-sahabat yang berpandangan vaksin tidak boleh, bagi kami kita kena tengok dengan lebih mendalam supaya sama-sama kita berlapang dan buat yang terbaik untuk diri kita, keluarga dan masyarakat,” katanya ketika ditemui media.

Zulkifli juga memaklumkan para ulamak akan turut menyusul menerima suntikan vaksin COVID-19 dan ia diharap akan dapat menyakinkan masyarakat untuk turut berbuat demikian. — AlHijrah Online


BAJET 2020: HARAPAN PENTADBIRAN ISLAM

Bajet kali ini merupakan tahun kedua dari kerajaan Pakatan Harapan (PH) yang berasaskan kerangka baru kerajaan. Bajet kali ini adalah hasrat untuk melihat perubahan struktural dalam suasana ekonomi dunia yang lembap.

Pentadbiran Islam adalah satu sektor utama dalam perbelanjaan kerajaan untuk memastikan pelancaran dan penerangan dasar baru Rahmatan Lil Alamin digerakkan merentas sektor.

Selain itu kebajikan warga yang menerima elaun dari kerajaan mengikut keperluan semasa diharapkan dapat ditingkatkan seperti elaun para imam, guru Kafa dan pemakmuran institusi masjid. Walaupun demikian, prestasi mereka juga perlu dipertingkatkan.

Cabaran memenuhi aspirasi Malaysia sebagai model negara Islam yang progresif, aman dan berwibawa perlu memenuhi kehendak bajet dari sudut dasar galakan, insentif dan perundangan kerana ia akan memenuhi keperluan sektor halal, kewangan Islam dan institusi sosio-ekonomi antaranya wakaf dan zakat yang berdaya saing dengan keperluan semasa.

Pengisian konsep kemakmuran bersama dalam memenuhi objektif keharmonian dan kesepaduan nasional sangat bergantung kepada peranan dasar masyarakat RAHMAH (Ramah, Aman, Harmoni, Mesra, Alami dan Hormat) yang diusahakan. Oleh itu, peruntukan untuk program ke arah tersebut perlu ada.

Datuk Seri Dr Mujahid Yusof Rawa

Menteri di Jabatan Perdana Menteri

Menjelang Belanjawan 2020


EMPAT SEKELUARGA HAMPIR LEMAS DALAM KEBAKARAN RUMAH, SEORANG MASIH TIDAK SEDARKAN DIRI

SELAYANG: Seorang kanak-kanak perempuan tidak sedarkan diri akibat sesak nafas selepas hampir lemas dalam kebakaran rumah di Taman Samudera Teres, di sini, tengah malam tadi.

Kejadian tersebut turut melibatkan tiga lagi mangsa iaitu seorang kanak-kanak lelaki, seorang lelaki dewasa dan seorang perempuan dewasa dipercayai ahli keluarga mangsa.

Pengarah Jabatan Bomba dan Penyelamat Malaysia (JBPM) Selangor Wan Md Razali Wan Ismail berkata, pihaknya menerima panggilan berhubung kejadian kira-kira 11:55 malam tadi sebelum mengerahkan anggota serta jentera ke lokasi kejadian.

“Setibanya di lokasi kejadian, kebakaran melibatkan sebuah rumah teres tiga tingkat kelas A berkeluasan 20×50 kaki.

“Anggaran kebakaran 50 peratus dan seramai empat mangsa terlibat dalam kejadian,” katanya dalam satu kenyataan hari ini.

Tambahnya, mangsa kanak-kanak perempuan yang tidak sedarkan diri telah dibawah ke Hospital Selayang bagi tindakan selanjutnya.

Tiga lagi mangsa terlibat dilaporkan berada dalam keadaan stabil.

Sementara itu, seorang anggota bomba yang terlibat dalam operasi menyelamat kebakaran rumah itu dilaporkan mengalami sesak nafas.

Namun anggota tersebut berada dalam keadaan stabil selepas dikejarkan ke Hospital Selayang bagi menerima rawatan.–AlHijrah Online


TRADISI KAMPUNG PALUAN REBANA KEJUT SAHUR DIBAWA KE TAMAN PERUMAHAN

IPOH: “Bangun sahur, bangun sahur”. Begitulah laungan yang kedengaran sambil diiringi paluan rebana diikuti selawat oleh sekumpulan penduduk sebagai tradisi kampung bagi mengejutkan umat Islam di sekitar kawasan Taman Klebang Putra 1 di sini untuk bangun sahur awal pagi tadi.

Program yang bermula kira-kira 3.30 pagi dan berlangsung selama 30 minit itu melibatkan lebih 50 individu termasuk kanak-kanak dengan berjalan lebih kurang tiga kilometer mengelilingi kawasan perumahan tersebut dalam usaha ‘menghidupkan’ tradisi kampung itu pada bulan Ramadan di kawasan bandar.

Pengerusi Kelab Rukun Tetangga (KRT) Klebang Putra 1, Dr Mohamad Azrul Azly, 36, berkata program tersebut yang julung kali diadakan di sini menjadi medium merapatkan jurang antara penduduk untuk membina perpaduan melibatkan masyarakat setempat.

“Kami (KRT) memikirkan kelainan untuk dilakukan pada bulan Ramadan dan program ini bertujuan menghidupkan tradisi untuk kita bawa kepada taman (kawasan perumahan) khususnya bandar,” katanya ketika ditemui pemberita selepas Program Kejut Sahur Paluan Rebana anjuran KRT tersebut di sini awal pagi tadi.

Menurut Mohamad Azrul, pihaknya mempertimbangkan untuk mengadakan program itu secara berkala pada bulan Ramadan, selain cuba mengaktifkan kelab rebana bagi menarik lebih ramai penyertaan pada masa hadapan.

Sementara itu, Pengerusi Kelab Rebana Klebang Putra Mohd Rizal Mohd Rajab, 48, berkata sesiapa sahaja boleh menggunakan khidmat kelab berkenaan bagi majlis tertentu.

“Sebelum ini kelab rebana ini biasa buat (aktif) di kampung-kampung, taman belum lagi, tetapi acara kali ini dari kampung ke taman. Daripada situ, tercetus idea untuk kejut sahur dengan paluan rebana ini ke taman,” katanya.

Dalam pada itu, penduduk Muhammad Adam Chua Abdullah, 54, berkata program pada hari ini merupakan acara pertama yang disertainya sejak memeluk agama Islam selama lebih 10 tahun.

Muhammad Adam Chua berkata program tersebut merupakan acara yang unik selain dapat mengenali lebih ramai penduduk di kawasan berkenaan.

“Ahli keluarga, budak-budak pun boleh sertai. Ini pengalaman baharu untuk saya dan saya rasa perlu sebagai masyarakat setempat menyertai aktiviti sebegini sebab selalunya sahur dengan ahli keluarga sahaja,” katanya.

Selain itu, penduduk Muhammad Danish Muqri Mohd Tajudin, 19, berkata kemeriahan terasa pada program tersebut kerana mendapat penyertaan daripada penduduk setempat.

“Apabila sertai macam ini bagi yang tidak dapat merasa aktiviti di kampung, kini kita rasa sendiri bagaimana tradisi kejut sahur pagi di kampung. Sebelum ini ada baca (paluan rebana kejut sahur) tetapi tidak pernah ikut serta,” katanya yang merupakan pelajar Universiti Teknologi Mara Cawangan Perak, Kampus Tapah.–AlHijrah Online


KANAK-KANAK PEREMPUAN MAUT, USUS PECAH DIPERCAYAI DIDERA BAPA TIRI

KAJANG: Seorang kanak-kanak perempuan berusia 11 tahun maut dipercayai akibat didera bapa tiri di rumahnya dekat Taman Sri Ramal, di sini, kelmarin.

Kanak-kanak tersebut dibawa ke Hospital Serdang dengan ambulans selepas ditemui dalam keadaan tidak sedarkan diri.

Ketua Polis Daerah Kajang ACP Mohd Zaid Hassan berkata ambulans membawa mangsa tiba di Jabatan Kecemasan dan Trauma Zon Merah HS kira-kira jam 11.33 malam kelmarin namun mangsa disahkan meninggal dunia ketika dalam perjalanan.

Katanya pihak polis menerima satu aduan berhubung kematian mangsa pada jam 12.39 tengah malam tadi daripada pihak hospital.

“Hasil bedah siasat dijalankan hari ini mendapati punca kematian mangsa dipercayai berpunca daripada kesan hentakan benda tumpul pada bahagian kepala dan perut yang menyebabkan ususnya pecah.

“Selain itu terdapat juga beberapa kesan lebam pada bahagian punggung, buah dada serta lengan mangsa,” katanya dalam kenyataan hari ini.

Mohd Zaid berkata, bertindak atas maklumat diterima pihaknya menahan seorang lelaki, 53, yang juga bapa tiri mangsa di perkarangan hospital kira-kira jam 2.25 petang tadi.

“Hasil siasatan awal, suspek mengaku ada memukul mangsa dengan menggunakan tangan, kaki dan baldi di dalam tandas rumah mereka.

“Suspek mendakwa dia bertindak sedemikian kerana marahkan mangsa yang dikatakan sering membuat masalah semasa ibunya tiada di rumah,” katanya.

Pihak polis masih meneruskan siasatan dan kes disiasat mengikut Seksyen 302 Kanun Keseksaan iaitu membunuh yang memperuntukkan hukuman mati mandatori dan gantung sampai mati sekiranya disabitkan kesalahan.

Orang ramai yang mempunyai maklumat berhubung kejadian boleh hubungi Pegawai Penyiasat ACP Ray Erindra Raj di talian 019-6616640 atau tampil di mana-mana balai polis berhampiran.—AlHijrah Online


BAYI PEREMPUAN BARU LAHIR DITEMUKAN DI TEMPAT PEMBUANGAN SAMPAH

KUALA LUMPUR: Seorang bayi perempuan baru lahir yang masih bertali pusat ditemukan di kawasan pembuangan sampah di Kampung Sungai Ara, Petaling Jaya, semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata bayi berkenaan  djumpai seorang wanita bersama anak lelakinya kira-kira pukul 7.15 pagi sebelum membuat laporan di Balai Polis Damansara.

Beliau berkata bayi seberat 2.5 kilogram dan ketinggian 49 sentimeter itu ditemukan dalam keadaan berbalut kain kuning bersama uri dan dihantar ke Hospital Sungai Buloh untuk rawatan lanjut.

“Hasil pemeriksaan doktor mendapati bayi berkenaan dalam keadaan stabil,” katanya dalam kenyataan hari ini.

Mohamad Fakhrudin berkata bayi tersebut dimasukkan ke wad kanak-kanak Hospital Sungai Buloh dan kes disiasat mengikut Seksyen 317 Kanun Keseksaan.–AlHijrah Online


LIMA KAKITANGAN HOSPITAL TERLIBAT RASUAH URUS JENAZAH DIREMAN

SHAH ALAM: Lima kakitangan sebuah hospital di Selangor direman lima hari selepas disyaki meminta serta menerima wang suapan daripada ejen sebagai balasan mendapatkan kerja-kerja pengurusan jenazah.

Permohonan reman dibuat Suruhanjaya Pencegahan Rasuah Malaysia (SPRM) di Mahkamah Majistret, di sini pagi tadi.

Pengarah SPRM Selangor Datuk Alias Salim berkata, kesemua suspek disiasat mengikut Seksyen 17(A) Akta SPRM 2009.

Kesemua suspek berumur antara 34 hingga 44 tahun itu ditahan semalam selepas hadir memberi keterangan di Ibu Pejabat SPRM, Selangor.

Dilaporkan kegiatan meminta suapan ini dipercayai dilakukan sejak Ogos 2019 hingga Ogos 2021 melibatkan nilai suapan lebih RM20,000.—AlHijrah Online


SEMBILAN MAUT GEMPA BUMI DI SEMPADAN TURKI-IRAN

ANKARA; Sekurang-kurangnya sembilan orang termasuk empat kanak-kanak maut selepas gempa bumi berukuran 5.7 pada skala Richter menggegarkan sempadan barat laut Iran dan Turki hari ini.

Menurut Pusat Kajian Geologi Amerika Syarikat (USGS), gempa berlaku pada jam 9.23 pagi (waktu tempatan) berhampiran kampung Habash-e Olya yang terletak kurang 10 kilometer dari sempadan.

Pusat Seismologi Universiti Teheran pula memaklumkan, gempa bumi berada pada kedalaman enam kilometer.

Di Turki, gegaran dirasai di kebanyakan daerah di Baskale di wilayah Van dekat sempadan Iran.

“Buat masa ini kami berdepan situasi di mana terdapat penduduk yang terperangkap di bawah runtuhan bangunan,” kata Menteri Dalam Negeri Turki, Suleyman Soylu.

Sementara itu di Iran, Menteri Kesihatan, Fahrettin Koca memberitahu, seramai 37 orang cedera dan sembilan daripadanya berada dalam keadaan kritikal.

“Sebanyak 25 ambulans, sebuah helikopter penyelamat dan pasukan perubatan telah dikerah ke kawasan gempa,” katanya.

Menurut perkhidmatan kecemasan, gempa turut merosakkan bangunan di 43 buah kampung. — SINAR HARIAN


BANTUAN UNTUK KELUARGA MANGSA NAHAS PESAWAT, MUDAHKAN URUSAN JENAZAH – PM ANWAR

KLANG:  Kerajaan akan menyediakan bantuan yang diperlukan oleh keluarga mangsa yang terlibat dalam nahas pesawat di Elmina, Shah Alam semalam yang mengorbankan 10 nyawa.

Perdana Menteri Datuk Seri Anwar Ibrahim berkata ia bagi meringankan beban keluarga, terutamanya bagi mereka yang tidak mempunyai pekerjaan tetap.

“Sekarang ini kita bagi semua bantuan yang diperlukan untuk uruskan jenazah, semua kelengkapan dan penginapan. Selain itu kerajaan berikan bantuan kepada keluarga untuk menampung (keperluan), terutama yang tidak mempunyai pekerjaan tetap bagi pihak keluarga,” katanya kepada pemberita selepas menziarahi keluarga mangsa tragedi itu di pekarangan Jabatan Forensik Hospital Tengku Ampuan Rahimah di sini hari ini.

Perdana Menteri turut memaklumkan proses bedah siasat dan proses pengesanan ujian asid deoksiribonukleik (DNA) terhadap 10 mangsa yang terkorban dalam nahas itu, akan dipercepat bagi memudahkan pengurusan jenazah.

“Saya ucapkan takziah kepada keluarga dan minta supaya bersabar, tiada siapa boleh jangka cuma yang dilakukan sekarang ialah mempercepatkan proses forensik dan ujian DNA

“Sebaik selesai semua, (jenazah) akan diuruskan oleh kerajaan sama ada Majlis Agama, Kerajaan Selangor dan jabatan berkenaan. Kita akan bantu meringankan beban keluarga,” kata Perdana Menteri.

Anwar berkata beliau yang mengikuti perkembangan kes tersebut sejak semalam, bersyukur dengan kelancaran operasi yang dijalankan oleh agensi terbabit, selain meluahkan rasa bangga dan mengucapkan terima kasih kepada semua anggota terlibat.

Mengulas mengenai kekosongan kerusi Dewan Undangan Negeri (DUN) Pelangai bagi negeri Pahang, ekoran penyandangnya Datuk Seri Johari Harun, salah seorang mangsa yang maut dalam insiden tersebut, beliau berkata perkara itu akan dibincangkan kemudian.

Terdahulu, Timbalan Perdana Menteri Datuk Seri Dr Ahmad Zahid Hamidi antara pemimpin yang hadir di lokasi yang sama di sini, bagi menziarahi waris mangsa.

Turut hadir Menteri Kesihatan Dr Zaliha Mustafa, Ketua Polis Negara Tan Sri Razarudin Husain, Menteri Besar Pahang Datuk Seri Wan Rosdy Wan Ismail dan Menteri Besar Selangor Datuk Seri Amirudin Shari.

Semalam, 10 lelaki disahkan maut dalam kejadian tersebut yang terdiri daripada enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Ketika kejadian pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada pukul 2.48 petang.–AlHijrah Online


SIDANG KEMUNCAK KL PERMULAAN KECIL DALAM MENANGANI ISU-ISU UMMAH: TUN MAHATHIR

KUALA LUMPUR: Perdana Menteri Tun Dr Mahathir Mohamad berkata penganjuran Sidang Kemuncak Kuala Lumpur (Sidang Kemundak KL) bukan bertujuan mendiskriminasi atau mengasingkan sesiapa, sebaliknya ia berhasrat untuk mencari jalan bagi menangani masalah-masalah yang dihadapi oleh dunia Islam dan ummah.

“Kita bukan mendiskriminasi atau mengasingkan sesiapa. Kita berhasrat untuk bermula secara kecil, dan sekiranya idea, saranan, dan penyelesaian yang dihasilkan boleh diterima dan dibuktikan dapat dilaksanakan, kita harap ia boleh dibawa ke platform yang lebih besar untuk pertimbangan,” katanya.

Dr Mahathir, yang merupakan pengerusi Sidang Kemuncak KL berkata demikian semasa menyampaikan kata-kata aluan di majlis pelancaran persidangan itu di Pusat Konvensyen Kuala Lumpur (KLCC) di sini hari ini.

Dr Mahathir berkata hampir semua negara-negara Islam dijemput untuk mengambil bahagian dalam sidang kemuncak ini, tanpa mengira peringkat.

Beliau berkata demikian dalam perhimpunan pagi ini yang turut dihadiri oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah serta lain-lain pemimpin negara Islam seperti Emir Qatar Sheikh Tamim bin Hamad Al Thani, Presiden Turki, Recep Tayyip Erdogan dan Presiden Iran, Hassan Rouhani.

Dr Mahathir menjelaskan bahawa sidang kemuncak itu dianjurkan bukan untuk berbincang mengenai agama, sebaliknya ia perbincangan mengenai hal ehwal ummah.

“Islam, kaum Muslim dan negara mereka berada dalam krisis, tidak berdaya, tidak layak bagi agama agung ini yang dimaksudkan untuk menjadi yang terbaik bagi umat manusia,” kata perdana menteri.

Beliau berkata atas alasan-asalan inilah sidang kemuncak ini dianjurkan, dan setidak-tidaknya para peserta mungkin akan dapat mengenal pasti di mana silapnya, menerusi perbincangan pada sesi sidang ini. — BERNAMA


10 CABARAN BELIA MERDEKA

Hari kemerdekaan berulang.

Mengingatkan kita kepada detik-detik perjuangan negara- bangsa. Menjanjikan kepada Umat Melayu dan rakyat Malaysia hari ini erti kemakmuran sekiranya nilai-nilai penyatuan bangsa tersemat dalam sanubari kita.

Nilai perpaduan rakyat teruji apabila perjuangan memburu kemerdekaan perlu ditempuh sekali lagi ketika kita terpaksa bertarung dengan wabak COVID-19.

Perjuangan membasmi penyakit ini memerlukan satu pengorbanan teguh semua rakyat negara ini bersatu hati prihatin terhadap kebajikan dan kesejahteraan komuniti kita menghadapi dugaan-dugaan ini.

Bagi golongan warga muda atau belia, perjuangan menghadapi “peperangan wabak” ini memerlukan satu pengorbanan besar, lebih-lebih lagi dianggarkan 30 peratus daripada mereka telah kehilangan pekerjaan, terpaksa menanggung implikasi akibat penularan wabak tersebut.

Selain daripada melancarkan program Pelan Jana Semula Ekonomi Negara (PENJANA), Perdana Menteri Tan Sri Muhyiddin Mohd Yassin telah mengumumkan bahawa suara belia diperkasakan apabila belia bakal diiktiraf sebagai Senator di Dewan Negara dan bebas menyuarakan pandangan mereka dalam kerajaan.

Tidak terkecuali sebelum itu, kita menyaksikan golongan belia ampuh apabila mereka diangkat menjawat jawatan-jawatan penting dalam Kerajaan, GLC dan organisasi swasta.

Ahli Parlimen Muar Syed Saddiq Syed Abdul Rahman, misalnya telah menyaksikan bagaimana kerajaan mengiktiraf peranan beliau untuk menganggotai kabinet dan memimpin Kementerian Belia dan Sukan.

Justeru, golongan belia di negara ini harus bangkit menanamkan keyakinan kepada masyarakat bahawa mereka mampu berkhidmat dan menyumbang bakti kepada negara bangsa mahupun di peringkat antarabangsa.

Sepuluh cabaran utama yang saya nyatakan di bawah ini  adalah keutamaan untuk memperkasakan golongan belia untuk terus lebih maju memacu halatuju dan masa depan negara dan generasi kita pada masa akan datang.

Cabaran pertama ialah memupuk semangat patriotisme,kesetiaan dan kecintaan kepada negara. Belia perlu bersatu hati membina satu kefahaman yang meluas untuk memakmurkan kesejahteraan rakyat menerusi penghayatan terhadap Rukun Negara yang merupakan teras pembinaan warga negara Malaysia.

Cabaran kedua ialah mencipta dan membangunkan budaya kepemimpinan yang berteraskan sifat tanggungjawab, peduli dan menghayati kebebasan yang dinikmati tanpa berperasangka sesama mereka yang disebabkan oleh  terlalu taksub dengan dunia materialisme hari ini.

Cabaran ketiga ialah menyemarakkan semangat juang,  berdikari dan mampu bersaing sesama mereka dengan mengukuhkan imej dan identiti positif baru belia untuk menguasai cabaran mendatang.

Sementara itu, cabaran keempat ialah belia harus bangkit membina platform terbaik untuk membolehkan mereka mendekati kerja-kerja kesukarelawanan sebagai balasan menyumbang bakti kepada negara. Ini akan meningkatkan tahap prihatin dan patriotisme belia kepada warga negaranya.

Cabaran kelima pula ialah kerajaan menerusi agensi-agensinya perlu menyediakan lebih banyak strategi untuk membolehkan belia mengimbangi tuntutan globalisasi dan perubahan teknologi drastik dengan penguasaan ilmu yang tinggi.Belia harus berupaya untuk menterjemah keperluan teknologi hari ini dengan tuntutan  sosial supaya apa yang mereka sumbangkan nanti dapat memenuhi wawasan negara untuk generasi hari ini dan akan datang.

Cabaran keenam ialah belia perlu mengutamakan institusi keagamaan,kekeluargaan dan komuniti sebagai teras pendorong peradaban kelangsungan hidup.

Cabaran ketujuh yang harus diutamakan golongan belia hari ini ialah membina penyatuan dinamik menerusi penglibatan mereka dalam pertubuhan-pertubuhan sosial menerusi pemupukan semangat kerja yang produktif, progresif dan cemerlang.

Sementara itu pula cabaran kelapan ialah melahirkan belia Malaysia sebagai agen perhubungan komunikasi di pentas global menerusi penyertaan mereka dalam bidang-bidang profesional dan kesukanan.

Cabaran kesembilan ialah memastikan golongan belia berperanan memelihara warisan budaya,bangsa dan negara dengan menyemarakkan budaya ilmu dan ketamadunan bangsa kepada mereka tanpa mengira kaum.

Akhir sekali cabaran kesepuluh ialah menjana peranan kerajaan dan masyarakat membentuk suasana kondusif dengan menyokong menyediakan kemahiran teknologi dan meningkatkan profesionalisme dalam jurusan-jurusan kerjaya yang diceburi. Belia harus dibimbing menjadi para tekno-usahawan yang berdaya maju dan mampu bersaing di peringkat dunia bagi melestarikan kedupan mereka mendepani cabaran-cabaran dan konflik yang mendatang.

Sesungguhnya kemerdekaan yang dikecapi hari ini adalah suatu ujian besar buat belia kita. Sekiranya masyarakat bersedia memahami dan menyokong peranan belia dalam mewarnai kehidupan di negara ini, sudah tentu kita akan berbangga mencipta anak-anak warisan yang menyumbang kepada kemartabatan bangsa dan kemakmuran negara. — AlHijrah Online.

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


52 MAUT DALAM NAHAS KEBAKARAN HOSPITAL COVID-19

NASSIRIYA: Sekurang-kurangnya 52 maut manakala 22 lagi cedera susulan kebakaran melibatkan sebuah hospital yang merawat pesakit COVID-19 di Iraq, semalam.

Berdasarkan laporan awal, kebakaran maut yang kedua seumpama itu dalam tempoh 3 bulan di Iraq berkemungkinan berpunca daripada letupan tangki oksigen.

Kebakaran mula tercetus di Hospital Al-Hussein, di sini, lewat malam tadi sebelum berjaya dikawal sepenuhnya pasukan pertahanan awam.

Operasi mencari mangsa diteruskan setelah api dikawal, namun asap tebal menyukarkan mereka memasuki beberapa wad yang terbakar.

Menurut pengamal media di lokasi, petugas kesihatan membawa mayat yang rentung keluar dari hospital sementara ramai pesakit mengalami batuk akibat asap.

Jurucakap pihak berkuasa kesihatan tempatan, Haydar al-Zamili, berkata dikhuatiri masih ada mangsa terperangkap dalam bangunan itu.

Difahamkan, wad terbabit boleh menempatkan hingga 70 katil pesakit.

Menurut kenyataan Perdana Menteri Iraq, Mustafa al-Kadhimi, mesyuarat tergempar dijalankan bersama menteri dan ketua pasukan keselamatan bagi mengenal pasti punca kebakaran.–AlHijrah Online


COVID-19 DI CHINA, ANGKA KORBAN CECAH 2,600 ORANG

BEIJING: Angka korban akibat COVID-19 meningkat kepada 2,592 di China, dengan jumlah kes berdaftar sebanyak 77,150, memetik Suruhanjaya Kesihatan Negara.

Jumlah terkini itu menunjukkan seramai 24,734 pesakit pulih. Daripada 49,824 yang sedang dirawat, 9,915 berada dalam keadaan kritikal, lapor agensi berita Sputnik.

Dalam tempoh 24 jam lalu, 409 kes baharu telah didaftarkan di China dengan 150 kematian dilaporkan (149 di wilayah Hubei). — BERNAMA


BOLEH KE LUAR NEGARA TANPA #MYTRAVELPASS BERKUAT KUASA ESOK – PM

PUTRAJAYA: Rakyat Malaysia yang lengkap divaksinasi dibenarkan melakukan perjalanan ke luar negara tanpa perlu mendapatkan #MyTravelPass Jabatan Imigresen Malaysia (JIM), berkuat kuasa 11 Oktober (Isnin).

Bagaimanapun, Perdana Menteri Datuk Seri Ismail Sabri Yaakob berkata, pengembara masih perlu menjalani kuarantin wajib sebaik pulang ke tanah air.

“Pemansuhan tersebut adalah untuk menghubungkan ahli keluarga dan pasangan yang terpisah, rakyat Malaysia yang ke luar negara bagi tujuan bekerja dan mereka yang menjalankan urusan perniagaan.

“Bagaimanapun, kebenaran ini tertakluk kepada individu yang lengkap divaksin,” katanya dalam sidang media khas, hari ini.

Sementara itu, Ismail Sabri memaklumkan mereka yang masih belum divaksin untuk segera mengambil vaksinasi COVID-19 untuk menikmati kelonggaran-kelonggaran yang telah diberikan bergantung kepada syarat lengkap vaksinasi.

Jelasnya, pengambilan vaksin dapat mengurangkan risiko jangkitan, mencegah daripada mendapat jangkitan yang lebih teruk, mengurangkan risiko kematian akibat COVID-19 serta mengurangkan beban sistem kesihatan.—AlHijrah Online


LAPAN MINIT TA’KHIR SOLAT

SHAH ALAM: Wilayah-Wilayah Persekutuan melibatkan Kuala Lumpur, Putrajaya dan Labuan perlu menta’khirkan (melewatkan) azan Subuh selama lapan minit daripada takwim solat Wilayah Persekutuan sedia ada mulai esok.

Mufti Wilayah Persekutuan Datuk Dr. Zulkifli Mohamad al-Bakri berkata, pertambahan itu berikutan pertukaran darjah daripada 20 darjah kepada 18 darjah yang melibatkan tempoh masa empat minit.

“Secara dasarnya ia dipersetujui dalam Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-116 yang berlangsung minggu lalu.

“Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah juga telah memperkenankannya untuk dilaksanakan di Wilayah Persekutuan setelah disyorkan oleh Mufti Wilayah Persekutuan dan juga Jawatankuasa Perundingan Hukum Syarak Wilayah Persekutuan,” katanya menerusi kenyataan media hari ini.

Sementara itu Zulkifli berkata, pihaknya juga akan membahaskan secara khusus berhubung hukum solat Subuh yang telah dilakukan sebelum ini dalam masa yang terdekat.

“Kami akan bahaskan secara khusus berhubung hukum solat Subuh yang telah dilakukan sebelum ini berdasarkan kepada takwim sedia ada.

“Semoga ALLAH SWT mengurniakan kita taufik dan hidayah dalam melaksanakan ibadat kepada-Nya,” katanya. — SINAR HARIAN


HUKUM VAKSIN HARUS DAN TELAH DISEMBAH MAKLUM KEPADA MAJLIS RAJA-RAJA

KUALA LUMPUR: Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Kali Ke-10 yang bersidang pada 3 Disember 2020 telah mengambil ketetapan bahawa hukum penggunaan vaksin COVID-19 adalah harus dan ia wajib diambil oleh golongan yang ditetapkan kerajaan Malaysia.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata ketetapan itu juga telah disembah maklum kepada Majlis Raja-Raja.

“Sehubungan dengan itu, saya menyeru kepada seluruh rakyat Malaysia terutamanya umat Islam agar patuh dan memberi kepercayaan penuh kepada pihak kerajaan dalam menangani penularan pandemik COVID-19 menerusi penggunaan vaksin.

“Penggunaan vaksin bagi melindungi manusia daripada dijangkiti penyakit berbahaya bukanlah perkara asing dalam perspektif syarak,” katanya dalam kenyataan media hari ini.

Tambahnya kaedah pencegahan melalui vaksinisasi dapat dilihat dalam enam keputusan yang mengharuskan penggunaannya oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia daripada tahun 1988 hingga 2013, iaitu Pelalian Rubela (Imunisasi Rubela) (1988), Imunisasi Hepatatis B (1988), Imunisasi Campak, Tibi, Batuk Kokol, Dipteria, Tetanus Dan Polio (1989), Pelalian Vaksin Meningococcal Meningitis (2002 dan dipinda keputusannya pada 2014), Vaksin Human Papilloma Virus (HPV) (2010) dan Vaksin Meningitis Menveo (tahun 2013).

Justeru, dalam isu pengambilan vaksin COVID-19 ini katanya, ia adalah ketetapan oleh pihak kerajaan.

Hal ini kerana, pihak kerajaan dituntut memutuskan sesuatu keputusan yang paling mendatangkan maslahah kepada keseluruhan rakyat, setelah menimbangtara faktor-faktor yang pelbagai serta setelah mendapatkan pandangan-pandangan daripada pihak yang berkepakaran dan juga berautoriti. — AlHijrah Online


TIGA ANGGOTA BUSKERS DITAHAN MILIKI GANJA

ALOR SETAR: Tiga individu termasuk seorang wanita yang merupakan anggota kumpulan pemuzik jalanan atau ‘buskers’ ditahan kerana memiliki ganja di sebuah rumah di Kampung Bukit Lembu, Langkawi, awal pagi tadi.

Ketua Polis Daerah Langkawi, ACP Shariman Ashari, berkata ketiga-tiga suspek berusia antara 24 hingga 26 tahun itu ditahan anggota Bahagian Siasatan Jenayah Narkotik Daerah Langkawi pada jam 1.30 pagi.

“Hasil pemeriksaan di bahagian ruang tamu rumah itu telah menjumpai satu beg yang mengandungi 17 peket plastik lut sinar berisi ketulan mampat daun kering dipercayai dadah jenis ganja seberat 178.14 gram dan peralatan yang dipercayai digunakan untuk menghisap dadah.

“Turut dijumpai tiga pasu yang ditanam tumbuhan disyaki pokok ganja di kawasan hadapan rumah berkenaan,” katanya dalam kenyataan hari ini.

Beliau berkata ujian saringan air kencing mendapati ketiga-tiga suspek positif dadah jenis Tetra Hydrocannibol (THC).

Katanya, kes disiasat mengikut Seksyen 39A(2), Seksyen 6B dan Seksyen 15(1)(a) Akta Dadah Berbahaya 1952.–AlHijrah Online


TERUJA BERADA DEPAN KAABAH: @tvalhijrah114

Pemandangan dari dalam bas menuju ke Masjidil Haram

Selama hayat hanya membayangkan Kaabah; atau melihatnya di TV atau foto dan poster. Hati tergamam ketika pertama kali melihat Kaabah di depan mata.
Itu perasaan hos dan penyampai berita TV Alhijrah, Syafinaz Yunus setelah tiba di Mekah hari ini, 10 Ogos.

Tiada siapa dapat menggambarkan perasaan berhadapan dengan Kaabah

“Terharu,” katanya.
Syafinaz bersama empat kru TV Alhijrah tiba di Mekah waktu Subuh (10.00 pagi Malaysia) setelah 12 hari berada di Madinah.

5 kru TV Alhijrah di tanah suci

Ketibaan di Mekah menandakan bermulanya liputan 44 hari kru TV Alhijrah hingga 14 September ini.
Ikuti momen ibadah Musim Haji di Instagram @tvalhijrah114.

Klik gambar untuk ke Instagram @tvalhijrah114


KKM KOMPAUN, ARAH TUTUP PREMIS TULAR TIKUS MAKAN AYAM GORENG

KUALA LUMPUR: Kementerian Kesihatan Malaysia (KKM) mengenakan kompaun dan arahan penutupan ke atas sebuah premis makanan di Pandah Indah, di sini, selepas tular video memaparkan seekor tikus menjamah ayam goreng di tempat letak makanan.

Ketua Pengarah KKM Tan Sri Datuk Seri Dr Noor Hisham Abdullah berkata, pihaknya telah menjalankan siasatan menerusi Bahagian Keselamatan dan Kualiti Makanan (BKKM) berhubung video tular tersebut.

Katanya, pasukan penguatkuasa kesihatan BKKM dari Jabatan Kesihatan Negeri Selangor serta Pejabat Kesihatan Daerah Hulu Langat telah menjalankan pemeriksaan terhadap premis terlibat pada 24 Disember 2022.

“Hasil pemeriksaan mendapati tahap kebersihan makanan premis tersebut tidak memuaskan.

“Sehubungan itu, tindakan penutupan di bawah Seksyen 11, Akta Makanan 1983 dan arahan penutupan selama 14 hari telah dikeluarkan.

“Di samping itu, sebanyak enam notis kompaun telah dikeluarkan di bawah Peraturan-Peraturan Kebersihan Makanan 2009 kerana gagal dalam beberapa aspek kawalan penyediaan makanan yang bersih dan selamat,” katanya dalam satu kenyataan hari ini.

Ujarnya KKM memandang serius isu kebersihan dan keselamatan makanan.

Orang ramai terutama pengusaha dan pengendali makanan juga diseru untuk menjalankan tanggungjawab bersama dalam memastikan aspek keselamatan makanan terjaga bagi mengelakkan keracunan dan wabak penyakit bawaan makanan berlaku.

“Pengguna turut disarankan memilih premis makanan yang mempunyai logo BeSS (Bersih, Selamat dan Sihat) apabila membeli atau menjamu makan di luar rumah.


SULTAN NAZRIN TEGUR PIHAK JADIKAN MAHKAMAH GELANGGANG TEGAKKAN BENANG YANG BASAH

IPOH: Sultan Perak, Sultan Nazrin Muizzuddin Shah menegur tindakan sesetengah pihak yang mengambil kesempatan menjadikan mahkamah gelanggang menegakkan benang yang basah terhadap perbuatan jenayah mereka.

Titah baginda, mereka yang melakukan pelbagai jenayah sanggup berbohong walaupun telah melafazkan sumpah dengan nama Allah untuk bercakap benar ketika bersoal jawab di kandang saksi.

“Sering terjadi, ketika dihadapkan ke muka pengadilan, insan yang telah melakukan dosa, mencari pelbagai alasan dan menggunakan pelbagai hujah mahu menafikan perbuatan mereka yang telah melakukan dosa.

“Mereka bersedia membayar fi guaman yang tinggi, yang sering kali pula dibiayai dari wang yang diperoleh melalui sumber jenayah atau hasil daripada perlakuan dosa,” titahnya pada Majlis Pengurniaan Watikah Pelantikan Hakim-Hakim Syariah Negeri Perak dan Anggota Majlis Agama Islam dan Adat Melayu Perak (MAIPK) di Kompleks Islam Darul Ridzuan, di Ipoh, hari ini.

Titah Sultan Nazrin, realiti yang berlaku hari ini memberikan gambaran masih ramai ummah yang belum menghayati ajaran Islam sepenuhnya sehingga melakukan jenayah dan dosa secara berterusan, berulang malah lebih berani.

Baginda bertitah, perlakuan jenayah seperti mencuri, menyeludup, pecah amanah, rasuah dan lari daripada membayar cukai adalah jenayah yang memberi implikasi terhadap individu lain serta negara.

Sultan Nazrin bertitah, perbuatan jenayah tidak dapat dikurangkan melalui penambahan pegawai penguatkuasa, mahkamah dan penjara.

Jenayah titahnya lebih berkesan ditangani melalui pendekatan menyemai nilai-nilai Islam sehingga meresap dan benar-benar dihayati dalam jiwa setiap insan. – AlHijrah Online


PENGUMUMAN PENTING PM ANWAR 2 PETANG ESOK

KUALA LUMPUR: Perdana Menteri Datuk Seri Anwar Ibrahim dijangka mengumumkan perkhabaran gembira menjelang Hari Raya Aidilfitri, jam 2 petang esok.

Baru-baru ini, berlegar di media sosial tentang beberapa jangkaan dan berita baik yang akan diumumkan Anwar.

Menteri Pembangunan Kerajaan Tempatan, Nga Kor Ming turut membuat ciapan di Twitter mengenai pengumuman Anwar, kurang seminggu lalu.

Sementara itu, media tempatan turut diundang membuat liputan pengumuman itu yang dijangka diadakan di Pejabat Perdana Menteri, Putrajaya.

Setakat ini tiada maklumat berhubung perkara yang bakal diumumkan Anwar, namun berdasarkan maklum balas warga net, antara yang diharapkan ialah pemberian tol percuma serta cuti tambahan. – AlHijrah Online


IBADAH HAJI: IDRIS AHMAD SELAMAT TIBA DI JEDDAH

ARAB SAUDI: Menteri di Jabatan Perdana Menteri (Hal Ehwal Agama) Senator Datuk Idris Ahmad selamat tiba di Jeddah bagi menunaikan ibadah haji, pada jam 5.45 pagi waktu tempatan (10.45 pagi waktu Malaysia), hari ini.

Idris bersama isterinya disambut oleh pegawai pengurusan Tabung Haji serta Konsul Jeneral di Jedah Tuan Alauddin Mohd Nor.

Terdahulu, Idris berlepas dari Lapangan Terbang Antarabangsa Kuala Lumpur (KLIA) kira-kira jam 1.45 pagi (waktu Malaysia).

“Atas amanah tugas yang diberikan, saya bersama-sama barisan pengurusan TH akan berusaha yang terbaik memastikan keadaan jemaah Haji dari Malaysia berada dalam keadaan baik.

“Doakan agar seluruh umat Islam khususnya rakyat Malaysia mendapat haji yang mabrur dan dipermudahkan urusan,” katanya menerusi hantaran di Facebook.—AlHijrah Online


PKP 3.0: OPERASI PERNIAGAAN 8 PAGI HINGGA 8 MALAM SAHAJA

KUALA LUMPUR : Kerajaan membuat ketetapan baharu dengan menghadkan waktu operasi perniagaan dari jam 8 pagi hingga 8 malam sahaja ketika tempoh Perintah Kawalan Pergerakan (PKP) 3.0.

Menteri Kanan (Keselamatan) Datuk Seri Ismail Sabri Yaakob berkata, arahan itu akan berkuatkuasa mulai 25 Mei ini.

“Sekatan ini merupakan penambahan kepada prosedur operasi standard (SOP) yang telah berkuatkuasa pada 12 Mei lepas. Tumpuan ketika itu lebih kepada sektor sosial. Kali ini sektor ekonomi pula,” katanya.

Ismail Sabri berkata  operasi perniagaan seperti kedai makan, kedai runcit, kedai serbaneka dan dobi yang sebelum ini dibenar beroperasi hingga jam 10 malam dihadkan sehingga 8 malam sahaja.

Farmasi katanya akan diberi pengecualian untuk kekal beroperasi dari jam 8 pagi hingga 10 malam.

Sementara itu beliau juga mengumumkan sistem pengangkutan awam dihadkan kepada 50 peratus kapasiti.

Kerajaan juga katanya menetapkan 80 peratus pekerja sektor awam dan 40 peratus sektor swasta akan bekerja dari rumah sebagai usaha mengurangkan pergerakan rakyat bagi mengekang penularan COVID-19.– AlHijrah Online


PESAKIT KANSER TAHAP 4 GENGGAM PHD

SHAH ALAM: Biarpun disahkan menghidap kanser kolon atau usus tahap empat sejak dua minggu lepas, ia tidak mematahkan semangat Dr Anis Mardiana Abdullah hadir bagi mengambil skrol Ijazah Doktor Falsafah (PhD) pada Konvokesyen ke-95 Universiti Teknologi Mara (UiTM), hari ini.

Anis Mardiana, 45, yang kini tidak boleh berdiri dalam tempoh lama akibat daripada penyakit yang dihadapinya itu, tetap menggagahkan diri untuk berdiri ketika menerima skrol PhD dalam bidang pengangkutan dan logistik daripada Pro-Canselor UiTM, Tengku Permaisuri Selangor, Tengku Permaisuri Norashikin.

Ibu satu anak itu berkata beliau tidak mahu menyusahkan pihak universiti untuk menolaknya di atas kerusi roda, selain mahu cuba bertahan untuk berdiri pada hari bersejarahnya.

Katanya, beliau turut tidak menyangka namanya dipilih sebagai penerima Anugerah Hadiah Buku Inovasi Malaysia Technology Development Corporation (MTDC).

“Masa saya belajar (PhD), saya tidak mempunyai simptom yang teruk hanya tangan yang menggeletar ketika menulis, yang saya sangka ia disebabkan stress.

“Lepas tamat belajar, saya membuat pemeriksaan dan mendapati saya menghidapi kanser tiroid. Tetapi, disebabkan kesihatan saya bertambah teruk, saya pergi membuat pemeriksaan lanjut dan doktor sahkan saya ada kanser kolon tahap empat,” katanya kepada pemberita selepas majlis konvokesyen di sini hari ini.

Tambah Anis Mardiana, beliau akan menjalani pembedahan berkaitan penyakitnya itu pada minggu hadapan di Hospital Canselor Tuanku Muhriz UKM (HCTM), Cheras, Kuala Lumpur.

“Kalau ikut kata doktor sudah lama penyakit ini, tetapi, kita tidak rasa sakit. Saya berharap pembedahan berjalan lancar,” kata wanita yang tidak lekang senyuman di bibirnya.

Sementara itu, penerima Ijazah Sarjana Perubatan Patologi dan Anatomi Dr Siti Shakinah Sobri, 36, berkata walaupun sedang menunggu hari bagi melahirkan anak sulongnya, wanita itu tetap tidak mahu melepaskan peluang hadir pada istiadat konvokesyen tersebut.

Beliau yang kini bertugas di bahagian patologi Hospital Tuanku Fauziah, Kangar, Perlis itu berkata pada awalnya, hasrat menghadiri istiadat itu dihalang suaminya.

“Kandungan sekarang sudah 36 minggu, tetapi saya mahu datang juga sebab mahu berjumpa dengan rakan-rakan seperjuangan (rakan sarjana).

“Asalnya suami tidak bagi sebab sedang sarat mengandung, tetapi dia temankan juga saya pada majlis hari ini,” katanya.

Terdahulu, Tengku Permaisuri Norashikin berkenan menyampaikan Ijazah Doktor Falsafah dan Ijazah Sarjana Perubatan kepada 116 graduan.

Istiadat Konvokesyen UiTM ke-95 (Sesi Disember 2021) berlangsung pada 26 Nov sehingga 21 Dis 2022 dengan menyaksikan seramai 31,220 graduan, akan menerima sijil penganugerahan ijazah dan diploma dalam bidang masing-masing di Dewan Agung Tuanku Canselor (DATC), di sini.–AlHijrah Online


PRK PULAI: HENTIKAN KEMPEN SENTUH SENTIMEN AGAMA, PERKAUMAN – MOHD NA’IM

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menasihatkan pihak yang terlibat dalam Pilihan Raya Kecil (PRK) Parlimen Pulai untuk menghentikan segala jenis kempen yang menyentuh sentimen keagamaan dan perkauman.

Selaku badan yang diberi amanah dalam menjaga dan memelihara kesucian agama Islam di negara ini, katanya Jabatan Perdana Menteri (Hal Ehwal Agama) amat khuatir dengan tindakan sesetengah pihak yang mengeluarkan kenyataan bersifat menghukum pihak yang tidak sealiran fahaman dengan kumpulan masing-masing.

“Situasi ini akan mencetuskan bibit-bibit perpecahan yang lebih serius dan mengancam keselamatan negara,” katanya dalam kenyataan yang dikeluarkan hari ini susulan kenyataan seorang pemimpin politik yang menyatakan hukum haram memberikan undi kepada seorang calon yang bertanding di PRK berkenaan.

“Perkara ini boleh menimbulkan salah faham dalam masyarakat dan mencemar kesucian ajaran Islam,” katanya yang juga bimbang terhadap kecenderungan pihak yang mengeluarkan hukum berkaitan syarak dengan sewenang-wenangnya tanpa disiplin yang sepatutnya.

Menurut laporan media, Pengerusi Perikatan Nasional (PN) Tan Sri Muhyiddin Yassin dilaporkan menyatakan haram hukumnya bagi mereka yang mengundi calon Pakatan Harapan (PH) Suhaizan Kayat pada PRK Parlimen Pulai.

Mohd Na’im berkata istilah haram jika mengikut kamus Dewan Bahasa dan Pustaka boleh didefinasikan kepada enam maksud iaitu hukum tegahan (dalam Islam); ditegah; tidak boleh dikerjakan hal-hal yang tidak menentu; sungguh-sungguh; sedikit pun dan tidak ada.

“Bagaimanapun masyarakat negara ini mengaitkan penggunaan istilah haram dengan hukum syarak iaitu hukum tegahan (dalam Islam) yang dijanjikan ganjaran pahala bagi orang yang mematuhinya dan dosa bagi orang yang mengingkarinya,” katanya.

“Saya dengan ini ingin menyeru semua pihak agar bertanggungjawab untuk menghormati kesucian agama Islam, menjaga perpaduan dan keamanan masyarakat pelbagai kaum dan agama dalam negara yang tercinta ini,” katanya.

PRK bagi kerusi Parlimen Pulai dan Dewan Undangan Negeri Simpang Jeram diadakan susulan kematian penyandangnya Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.

Suruhanjaya Pilihan Raya menetapkan pengundian awal pada 5 Sept dan hari mengundi pada 9 Sept ini. — AlHijrah Online


REMAJA TERBABAS LANGGAR POKOK, KERETA TERBAKAR

KLANG: Sebuah kereta yang dipandu seorang remaja lelaki telah terbabas melanggar sebatang pokok sebelum terbakar, di Lebuh Raya Pulau Indah berdekatan Taman Teluk Gedung Indah, di sini awal pagi tadi.

Pengarah Jabatan Bomba dan Penyelamat (JBPM) Selangor Wan Md Razali Wan Ismail berkata, kejadian berlaku kira-kira jam 2.10 pagi tadi melibatkan mangsa berusia 20-an.

“Kebakaran melibatkan sebuah kereta jenis Perodua Axia yang dinaiki seorang lelaki telah terbabas melanggar sebatang pokok di bahu jalan sebelum terbakar.

“Mangsa bertindak menyelamatkan diri tanpa mengalami kecederaan sebelum pihak bomba tiba di lokasi,” katanya dalam satu kenyataan hari ini.

Katanya bomba berjaya mengawal kebakaran pada jam 2.30 pagi dan api dipadamkan sepenuhnya selang 10 minit.

Kenderaan tersebut dianggarkan mengalami kemusnahan sebanyak 95 peratus, tambahnya.–AlHijrah Online


Inkues Adib: Syazlin jawab empat sebab Peguam Negara

KUALA LUMPUR – Bekas peguam Kementerian Perumahan dan Kerajaan Tempatan  (KPKT), Syazlin Mansor hari ini menjawab empat sebab yang dikemukakan Peguam Negara, Tommy Thomas berhubung arahan untuk menghentikan lantikannya oleh kementerian itu dalam prosiding inkues Kematian Muhammad Adib Mohd Kassim.

Katanya, merujuk kepada Seksyen 379  Kanun Tatacara Jenayah, lantikannya tidak memerlukan fiat (kelulusan bertulis) daripada Tommy berikutan beliau hanya dilantik sebagai menjadi  pihak berkepentingan dan bukanlah mengendalikan inkues.

“Sepertimana sedia maklum, prosiding inkues ini dikendalikan oleh pegawai pengendali iaitu Timbalan Pendakwa Raya dan bukannya saya.

“Jadi, Menteri KPKT tidak memerlukan fiat bagi melantik saya menjadi pihak berkepentingan,” katanya.

Menurutnya, isu wujud konflik kepentingan memandangkan beliau juga
mewakili Jabatan Bomba dan Penyelamat (JBPM) dan keluarga selain KPKT
tidak pernah timbul.

“Tiada asas untuk keluarga mempercayai bahawa Muhammad Adib dilanggar oleh JBPM,” katanya.

Beliau  berkata, bapa Muhammad Adib dalam keterangan di mahkamah menyatakan bahawa anaknya gembira menerima kunjungan rakan sekerja sewaktu terlantar di hospital.

“Sekiranya benar-benar dilanggar oleh rakan-rakannya, adakah Muhammad Adib gembira menerima kunjungan itu?” katanya.

Alasan yang dikemukakan Tommy bahawa beliau mengambil peranan aktif dan sering bercanggah di dalam inkues itu tidak boleh diterima sama sekali kerana ia adalah tugasnya.

“Adalah menjadi tugas saya sebagai peguam pihak-pihak berkepentingan untuk mengambil peranan aktif dalam membantu Koroner menyiasat apakah paling mungkin berlaku ke atas Muhammad Adib dan penyebab kematiannya,” katanya.

Tambahnya cubaan Tommy mengaitkan kedudukan suaminya Ahmad Soffian Mohd Shariff yang juga Setiausaha Akhbar Menteri KPKT adalah berniat jahat.

“Adakah salah bagi saya seorang peguam yang ingin membantu keluarga mangsa secara pro bono? Saya percaya ia tindakan jahat untuk memburukkan nama kami,” katanya.

Prosiding inkues itu berlangsung di hadapan Koroner Rofiah Mohamad memasuki hari ke-36 dan 29 saksi telah dipanggil  memberi keterangan.

Muhammad Adib, 24, cedera parah dalam rusuhan Kuil Sri Maha Mariamman, USJ 25,  Subang Jaya pada 27 November tahun lalu dan meninggal dunia pada 17 Disember lalu di Institut Jantung Negara selepas 21 hari dirawat. – SINAR HARIAN


PRU-15: TIADA PARTI DAPAT MAJORITI MUDAH KERUSI PARLIMEN – PENGERUSI SPR

PUTRAJAYA: Tiada mana-mana parti memperoleh 50 peratus daripada 219 kerusi Parlimen yang dipertanding atau majoriti mudah dalam Pilihan Raya Umum ke-15 (PRU15), kata Pengerusi Suruhanjaya Pilihan Raya (SPR) Tan Sri Abdul Ghani Salleh.

Berdasarkan keputusan rasmi sehingga 4.30 pagi ini, Pakatan Harapan (PH) memenangi 76 kerusi manakala parti gabungannya DAP di Sarawak mendapat lima kerusi dan MUDA menang satu kerusi, menjadikan keseluruhan 82 kerusi Parlimen diperoleh gabungan itu.

Gabungan Perikatan Nasional (PN) dan PAS pula memperoleh 73 kerusi Parlimen selepas masing-masing menang 51 dan 22 kerusi.

Selain itu, Barisan Nasional (BN) memperoleh 30 kerusi diikuti Gabungan Parti Sarawak (22), Gabungan Rakyat Sabah (enam), Warisan (tiga), Parti Bangsa Malaysia (satu) dan calon Bebas (dua).

Abdul Ghani ketika sidang media berhubung keputusan PRU15 berkata tiga bahagian Parlimen tidak diumumkan iaitu Kota Marudu di Sabah dan Baram di Sarawak yang ditangguh berikutan masalah cuaca.

Pengundian bagi Parlimen Padang Serai di Kedah pula ditangguh ekoran kematian calon PH M.Karupaiya pada Rabu.

“Peratusan bagi pengundian Parlimen adalah 73.89 peratus tanpa mengambil kira tiga kerusi yang tidak diumumkan,” katanya.

Selain itu, Abdul Ghani berkata tiada mana-mana parti berjaya membentuk kerajaan negeri baharu di Pahang kerana tidak mendapat majoriti lebih 50 peratus di kerusi Dewan Undangan Negeri (DUN) pada PRU kali ini.

Beliau berkata PN memenangi 17 kerusi diikuti BN (16) dan PH (lapan) daripada jumlah yang dipertanding iaitu 41.

“Terdapat satu bahagian yang tidak dapat diumumkan pada hari ini iaitu N.42 Tioman berikutan kematian seorang calon (PN),” katanya.

Abdul Ghani berkata situasi sama berlaku di Perak selepas PN memenangi 26 kerusi DUN diikuti PH dengan 24 kerusi dan BN (sembilan) daripada keseluruhan 59 yang dipertanding.

Katanya jumlah rakyat yang keluar mengundi pada PRU15 bagi Pahang ialah 70.48 peratus manakala Perak sebanyak 66.71 peratus. –AlHijrah Online


IBU DENGAR JERITAN KETIKA BANGUN SUBUH SEBELUM ANAK DITEMUI DIKELAR

JOHOR BAHRU: Ibu kepada seorang lelaki yang meninggal dunia dengan kesan kelar di leher serta tikaman di rusuk kanan terdengar jeritan minta tolong sebelum anaknya ditemui terbaring di tepi jalan depan rumah.

Samsinar Bujang, 63, berkata, dia menyedari kejadian menimpa anaknya, Ruhaizat Rusli, 26, ketika sedang mengambil wuduk untuk solat Subuh.

“Saya terdengar suara perempuan menjerit dengan kuat. Saya sangka jeritan itu dari lebuh raya berdekatan kerana tidak mungkin anak menantu saya yang menjerit.

“Anak sulung saya, Rudiriadi Rusli, 41, keluar rumah selepas mendapati isteri Ruhaizat menjerit meminta tolong,” katanya memetik laporan Sinar Harian.

Rudiriadi kemudian ternampak adiknya terbaring di tepi jalan depan rumahnya sebelum bergegas membawa mangsa yang dalam keadaan nazak ke hospital.

Sebaik tiba di hospital mangsa dilaporkan sudah meninggal dunia.

“Saya melihat mayatnya dan sempat menciumnya. Saya lap darah di kaki dan nampak kesan kelar di leher dan dadanya.

“Ketika itu ada cebisan paru-paru dan saya simpan untuk dikebumikan bersama jenazah,” katanya memetik Sinar Harian.

Menurut Samsinar, Ruhaizat serta isteri dan seorang anaknya tinggal bersamanya di rumah tersebut.

Dia juga memaklumkan anaknya tidak mempunyai sebarang masalah dengan isteri.

Sebilah pisau pemotong kertas dan serpihan mata pisau ditemui polis tempat kejadian.

Isteri mangsa kini ditahan untuk membantu siasatan dan saksi bebas akan dikesan untuk siasatan pihak polis.

Kes disiasat mengikut Seksyen 302 Kanun Keseksaan sehingga laporan bedah siasat diperolehi. — AlHijrah Online

KREDIT: SINAR HARIAN


POLIS SHAH ALAM CEKUP DUA GENG CURI MOTOSIKAL

SHAH ALAM: Dua kumpulan yang aktif mencuri motosikal sejak awal tahun ini berjaya ditumpaskan dengan tertangkapnya sembilan lelaki dalam siri serbuan di sekitar Selangor pada bulan lepas.

Ketua Polis Daerah Shah Alam ACP Mohd Iqbal Ibrahim berkata kesemua yang ditahan didapati mempunyai pelbagai rekod jenayah lampau termasuk jenayah curi motosikal dan dadah, selain ada di antara mereka yang baru dibebaskan daripada penjara.

“Kita menjalankan enam serbuan bermula awal bulan lalu dan berjaya menahan sembilan suspek berumur 24 hingga 33 tahun di Klang, Shah Alam dan Banting,” katanya pada sidang media hari ini.

Mohd Iqbal berkata dua geng itu biasanya melakukan jenayah di parkir awam dan pasar raya yang tidak mempunyai rakaman televisyen litar tertutup atau pengawal keselamatan, selain di flat dengan menyasarkan motosikal yang mudah dicuri terutama yang tidak mempunyai atau dilengkapi kunci pendua atau keselamatan.

Katanya motosikal yang dicuri akan dileraikan untuk dijual komponen sebelumnya rangkanya dibuang dan  pihaknya tidak menolak kemungkinan hasil jualan digunakan bagi membeli dadah ekoran ujian air kencing mendapati kesemua suspek positif dadah.

“Berikutan penangkapan kesemua suspek itu, polis berjaya merampas 13 motosikal seperti Yamaha 135LC, Y15ZR dan Honda EX5 selain tiga rangka motosikal serta masing-masing dua bongkah enjin dan kulit enjin. Nilai rampasan dianggarkan RM20,000,” katanya.

Beliau berkata pihaknya berjaya menyelesaikan 20 kes jenayah curi motosikal sekitar daerah ini dan Klang dengan kes disiasat mengikut Seksyen 379A Kanun Keseksaan.–AlHijrah Online


SUAMI TUMBUK, TARIK RAMBUT ISTERI GARA-GARA ENGGAN KEMBALI HIDUP BERSAMA

JITRA: Seorang lelaki bertindak menumbuk belakang badan serta menarik rambut isterinya di khalayak ramai selepas berang dengan isterinya yang enggan kembali hidup bersama, di Tasik Bandar Darulaman, dekat sini pada Sabtu lepas.

Ketua Polis Daerah Kubang Pasu Supt Rodzi Abu Hassan berkata, pasangan suami isteri itu dikatakan dalam proses penceraian kini tinggal berasingan sejak 8 November lalu.

Katanya, semasa kejadian mangsa berusia 22 tahun itu pergi ke kawasan tasik untuk mengambil anak perempuannya berusia enam tahun yang dijaga sementara oleh suspek.

“Suspek berusia 33 tahun itu tiba-tiba bertindak memukul mangsa dan menyebabkan mangsa menjerit untuk meminta tolong sebelum orang awam datang membantu.

“Suspek bagaimanapun berhenti memukul mangsa dan melarikan diri selepas orang ramai menggertak untuk membuat laporan polis terhadap kejadian itu,” katanya, hari ini.

Susulan kejadian itu, sepasukan polis dari Bahagian Siasatan Jenayah Ibu Pejabat Polis Daerah (IPD) Kubang Pasu melakukan pemeriksaan di sebuah rumah di belakang Pasar Changlun pada jam 1 pagi tadi bagi mengesan suspek namun rumah tersebut didapati tidak berkunci dan tidak berpenghuni.

Rodzi berkata, hasil semakan mendapati suspek mempunyai rekod jenayah lampau membabitkan kes pukul sehingga mendatangkan kecederaan.–AlHijrah Online


KARANGKRAF LEBARKAN SAYAP PERNIAGAAN DENGAN MENGHASILKAN PELITUP MUKA BERKUALITI

KUALA LUMPUR: Terkenal dengan penerbitan akhbar, buku dan majalah, Kumpulan Karangkraf Sdn Bhd (Karangkraf) kini melebarkan sayap perniagaannya dengan menghasilkan produk pelitup muka tiga lapis yang dilaporkan memenuhi standard perubatan antarabangsa.

Pengarah Urusan Kumpulan Karangkraf, Datuk Dr Hussamuddin Yaacub berkata, penghasilan produk baharu itu selepas pihaknya melihat pemakaian pelitup muka kini menjadi kewajipan masyarakat seluruh dunia termasuk Malaysia susulan ancaman pandemik COVID-19.

Ujarnya pelitup muka yang dihasilkan anak syarikat Karangkraf iaitu Karangkraf Medicare akan menawarkan harga lebih murah dan jaminan kualiti.

“Usaha baharu Karangkraf ini sebenarnya untuk membantu masyarakat. Kita sedia maklum bahawa harga produk ini menjadi mahal di pasaran.

“Jadi, saya rasa kita patut buat sesuatu, maka terciptalah pelitup muka yang kita hasilkan sendiri dengan jaminan ia lebih murah dan paling penting ia bersih untuk digunakan tanpa was-was,” katanya pada pelancaran produk pelitup muka tersebut di Shah Alam hari ini.

Jelasnya Karangkraf Medicare menawarkan dua pakej iaitu saiz kotak Karangkraf yang mengandungi 30 keping dengan harga jualan RM24 dan saiz kotak Karangkraf Plus mengandungi 10 keping dengan harga jualan RM10.

“Menariknya, bagi saiz kotak Karangkraf Plus, kita sertakan bersama sampul kebersihan yang menyerupai sampul duit raya bagi setiap keping pelitup muka bagi memastikan ia dijamin bersih dan selamat.

“Selain itu, rekaan kotak dan sampul yang disertakan sekali dengan pelitup muka itu juga sangat menarik dan sesuai untuk dijadikan hadiah, manakala saiz kotak Karangkraf yang mengandungi 30 keping itu tidak disertakan dengan sampul kebersihan,” katanya.

Dalam pada itu katanya bahan mentah untuk menghasilkan pelitup muka tersebut diimport daripada China, manakala bahagian tapisan atau ‘melt blown’ diimport dari Jepun.

Katanya, produk yang dihasilkan dengan jaminan kebersihan itu juga turut melebihi keupayaan menapis bakteria yang ditetapkan oleh Pertubuhan Kesihatan Sedunia (WHO) iaitu sebanyak 98 peratus.

“Pelitup muka yang kita hasilkan ini juga turut diuji di makmal akreditasi. Kita juga sedang menjalankan usahasama dengan Institut Piawaian dan Penyelidikan Perindustrian Malaysia (SIRIM) untuk mencapai pensijilan produk spesifikasi,” katanya.

Ditanya mengenai sasaran perniagaan, beliau berkata, buat permulaan pelitup muka keluaran syarikatnya itu akan memfokuskan kepada pasaran tempatan.

“Ketika ini kita mempunyai dua mesin dan pengeluaran juga masih terhad, jadi kita fokus dahulu kepada pasaran tempatan,” katanya.

Selain itu, beliau berkata, Karangkraf Medicare turut mengalu-alukan peniaga kecil termasuklah kakitangan Karangkraf sendiri untuk menjadi stokis atau rakan niaga pelitup muka tersebut.

“Adalah menjadi hasrat kita untuk membantu peniaga kecil untuk menambah pendapatan. Jadi buat masa ini produk pelitup muka ini boleh didapati secara terus di Karangkraf atau rakan-rakan niaga kita nanti,” katanya. — AlHijrah Online


PENERBANGAN TERUS KL-TASHKENT MULAI JULAI

KUALA LUMPUR: Rakyat Malaysia tidak lama lagi berpeluang untuk menikmati penerbangan terus antara Kuala Lumpur-Tashkent mulai Julai.

Satu majlis menandatangan perjanjian berhubung perkara itu diadakan di Kedutaan Uzbekistan di Malaysia di sini, hari ini, melibatkan Malaysia Airlines dan Osmon Aero.

Ketua Pegawai Eksekutif Osmon Aero, Anastasiya Arushanova memberitahu Bernama bahawa perkhidmatan penerbangan sewa khas akan bermula dari 9 Julai.

“Penerbangan sewa khas itu dikendalikan Osmon Aero,” katanya selepas majlis pelancaran di Kedutaan Uzbekistan di Malaysia.

Beliau berkata ada satu penerbangan untuk setiap 10 hari sehingga Oktober.

“Malaysia Airlines akan mengendalikan penerbangan terus itu. Pelancaran penerbangan terus ini memainkan peranan besar dalam memperbaharu hubungan rapat negara dan rakyat antara dua benua,” katanya.

Turut hadir Duta Uzbekistan ke Malaysia, Ravshan Usmanov.–AlHijrah Online


GARDENIA KL DIMINTA BERI PENJELASAN KENAIKAN HARGA ROTI -KPDN

KUANTAN: Kementerian Perdagangan Dalam Negeri dan Kos Sara Hidup (KPDN) sudah mengeluarkan notis meminta syarikat pengeluar roti Gardenia Bakeries (KL) Sdn Bhd (Gardenia KL) memberikan penjelasan berhubung kenaikan harga 30 jenis roti miliknya bermula 1 Okt ini.

Timbalan Menteri berkenaan Fuziah Salleh berkata syarikat berkenaan perlu menjawab notis yang dikeluarkan semalam itu, sebagai sebahagian daripada usaha pihaknya bagi mengelak berlakunya kenaikan harga yang tidak munasabah sehingga boleh membebankan rakyat.

“Pihak Gardenia perlu menjawab notis itu dalam tempoh enam hari sebab kita hendak tahu semua kos terlibat, sebagai contoh harga tepung digunakan, kos pengangkutan, borong dan runcit. Keseluruhan rantaian bekalan ini perlu dijelaskan,” katanya.

Beliau berkata demikian kepada pemberita selepas menghadiri Program Jualan Rahmah Bergerak Dewan Undangan Negeri (DUN) Tanjung Lumpur di Projek Perumahan Rakyat Disewa (PPRS) Pinggiran Putra di sini hari ini.

Katanya KPDN akan melakukan pengiraan secara komprehensif selepas menerima penjelasan Gardenia KL nanti, bagi menentukan sama ada kenaikan harga barangan makanan itu rasional atau tidak.

Katanya KPDN tidak dapat menghalang sesebuah syarikat untuk menaikkan harga barangan mereka, bagaimanapun penetapan harga sebenarnya masih boleh dikawal mengikut Akta Kawalan Harga dan Anti-Pencatutan.

Gardenia KL sebelum ini mengesahkan 30 produk mereka akan mengalami kenaikan harga antara 10 dan 40 sen, selepas menyemak semula harga bagi produk terpilih; namun harga roti putih, roti gandum penuh dan roti Toast’em masih kekal bagi memastikan kenaikan tidak membebankan majoriti pelanggan.

Sementara itu dalam program Jualan Rahmah hari ini menyaksikan dua lori yang membawa muatan pelbagai barang makanan dan keperluan asas dengan nilai subsidi RM34,000 ditempatkan di kawasan PPRS berkenaan bagi memudahkan orang ramai membelinya. –AlHijrah Online


REMPUHAN MASJIDIL HARAM: ZULKIFLI DOA HARAMAIN DAN TETAMU-NYA DIPELIHARA

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri mendoakan kesejahteraan Masjidil Haram dan para tetamunya selepas masjid suci umat Islam itu dirempuh sebuah kenderaan malam tadi.

“Moga Allah pelihara Haramain dan para tetamu-Nya,” kata Zulkifli dalam Twitter rasminya yang merujuk kepada hantaran Haramain Info berhubung kejadian itu.

Dalam kejadian 10.25 malam waktu tempatan dan 3.25 pagi waktu Malaysia itu, sebuah kereta yang dipandu seorang lelaki merempuh pintu 89 Masjidil Haram.

Tiada kecederaan dilaporkan dalam insiden terbabit dan suspek telah ditahan pihak berkuasa.

Motif dan punca insiden masih disiasat. — AlHijrah Online


ABANG PARAH DITIKAM ADIK TEGUR TUNGGANG MOTOSIKAL TANPA IZIN

KUALA LUMPUR: Seorang lelaki cedera parah ditikam adiknya berusia 15 tahun dengan pisau lipat selepas menegur remaja itu keluar menunggang motosikal tanpa pengetahuan kakaknya, semalam.

Ibu Pejabat Polis Daerah (IPD) Petaling Jaya menerima maklumat kejadian di bawah blok sebuah pangsapuri di Taman Putra Damai, Kelana Jaya pada jam 12.08 tengah hari.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, siasatan awal mendapati pergaduhan membabitkan tiga lelaki termasuk mangsa berusia 24 tahun yang ditemui terbaring di lantai dengan kesan darah di dada dan perut.

Katanya, polis yang ke tempat kejadian mendapati seorang lagi lelaki iaitu rakan mangsa berusia 19 tahun pula dilihat sedang duduk di kerusi dengan kesan cedera belakang badan kiri, manakala suspek yang tidak bersekolah duduk di kerusi berhampiran abangnya.

“Menurut saksi kejadian, rakan mangsa cuba meleraikan pergaduhan antara dua beradik itu, namun turut terkena pisau lipat yang dipegang oleh suspek.

“Suspek akhirnya membuang pisau tersebut di lantai setelah kedua-duanya tercedera,” katanya dalam kenyataan, hari ini.

Katanya lagi, kedua-dua mangsa dikejarkan ke Pusat Perubatan Universiti Malaya (PPUM) untuk rawatan dan berada dalam keadaan stabil.

“Hasil siasatan lanjut, kejadian dipercayai berpunca apabila abang suspek berang terhadap suspek ketika mengetahui dia keluar menunggang motosikal tanpa pengetahuan kakak mereka.

“Kita menemui satu pisau lipat berukuran empat inci yang dipercayai digunakan suspek di tempat kejadian dan suspek yang juga tidak bersekolah ditahan sebelum dibawa ke Mahkamah Majistret Petaling Jaya pada pagi ini untuk permohonan reman,” katanya.

Menurut Mohamad Fakhrudin, semakan mendapati suspek mempunyai rekod jenayah lampau mengikut Seksyen 379 Kanun Keseksaan (mencuri).

Katanya, siasatan lanjut sedang dijalankan dan kes disiasat mengikut Seksyen 326 Kanun Keseksaan. –AlHijrah Online


COVID-19: TIDAK PERLU IMBAS SUHU, PEMBERIAN VAKSIN UNTUK KANAK-KANAK LIMA HINGGA 11 TAHUN

KUALA LUMPUR: Penggunaan wajib pengimbas suhu akan dikeluarkan daripada prosedur operasi standard (SOP) kawalan COVID-19 tidak lama lagi.

Menteri Kesihatan Khairy Jamaluddin Abu Bakar berkata, orang ramai selepas ini hanya perlu membuat imbasan kod MySejahtera sahaja setiap kali memasuki mana-mana premis.

“Kita akan bawa usaha penambahbaikan SOP ini ke mesyuarat MKN (Majlis Keselamatan Negara), selepas dipinda pada sesi (mesyuarat) kuartet (menteri COVID-19) akan datang, ia (pengimbas suhu) tidak lagi diwajibkan,” katanya dalam sidang media di Bangunan Parlimen di sini semalam.

Sementara itu, Kementerian Kesihatan (KKM) akan melaksanakan pemberian vaksin COVID-19 untuk kanak-kanak berusia lima hingga 11 tahun bermula Februari ini, sebaik sahaja vaksin Pfizer (kanak-kanak) tiba di Malaysia mulai 31 Januari 2022.

Khairy berkata, tempahan janji temu vaksinasi bagi kanak-kanak tersebut akan dibuka secara berperingkat bermula 31 Januari ini, dan dibuka kepada ibu bapa yang tinggal di Lembah Klang dahulu, namun perinciannya akan dimaklumkan dalam masa terdekat.

“Sistem tempahan janji temu melalui MySejahtera akan mula dibuka pada penghujung Januari 2022, dan sebagai permulaan ibu bapa boleh mula mendaftarkan anak sebagai tanggungan dalam aplikasi MySejahtera mereka,” katanya.–AlHijrah Online


IBU MAUT DIPENGGAL KEPALA OLEH ANAK

KUALA SELANGOR: Seorang ibu maut selepas dipercayai dipenggal kepala oleh anaknya yang positif dadah, di Kampung Baru Pasir Penambang di sini semalam.

Kejadian melibatkan suspek, 28, yang membunuh mangsa, 56, ketika berada di ruang tamu berikutan terdapat kesan darah di sekitarnya.

Ketua Polis Daerah Kuala Selangor, Supt Ramli Kasa berkata, kejadian disedari salah seorang daripada anak mangsa yang pergi ke kediaman ibunya kerana gagal menghubungi mangsa.

“Sebaik tiba di rumah itu, anak mangsa nampak ruang tamu rumah berlumuran darah dan suspek yang terkejut terus melarikan diri ke arah belukar di belakang rumah,” katanya, hari ini.

Ramli berkata, polis menerima maklumat kejadian kira-kira jam 5.45 petang sebelum menahan suspek di kawasan belukar tersebut dengan bantuan penduduk kampung.

Pihak polis juga turut menemui parang yang disyaki digunakan untuk memenggal kepala mangsa dalam tandas rumah tersebut.

Katanya, suspek yang juga penganggur menetap bersama ibu dan bapanya manakala anak-anak mangsa lain menyewa di kawasan berdekatan.

“Laporan awal ujian air kencing mendapati suspek positif methamphetamine dan amphetamine.

“Kes disiasat di bawah Seksyen 302 Kanun Keseksaan (KK) atas kesalahan membunuh dan mahkamah Majistret Kuala Selangor membenarkan reman selama tujuh hari sehingga Sabtu depan,” katanya.–AlHijrah Online


COVID-19 DI MAKKAH TERKAWAL, SOP DILONGGAR

MAKKAH: Wabak COVID-19 di Makkah dilaporkan sudah semakin terkawal dan prosedur operasi standard (SOP) turut dilonggarkan tanpa pemakaian pelitup muka di kawasan terbuka, kata Konsul Haji Malaysia, Tabung Haji (TH) di Jeddah, Muhammad Saimi Mat Som.

Meskipun terdapat kelonggaran, beliau masih menyarankan jemaah Haji Malaysia untuk terus memakai pelitup muka bagi mengurangkan sebarang risiko jangkitan.

“SOP jemaah haji telah dilonggarkan dan mereka hanya perlu memakai pelitup muka di kawasan tertutup.

Tetapi sebagai langkah berjaga-jaga saya nasihatkan jemaah Malaysia terus memakainya kerana jumlah jemaah akan terus meningkat,” katanya ketika ditemui pemberita di sini selepas menyambut ketibaan 84 petugas TH di Jeddah pada Isnin.

Kerajaan Arab Saudi membenarkan seramai satu juta jemaah haji berumur di bawah 65 tahun menunaikan ibadah rukun kelima itu pada tahun ini.

Menurut Muhammad Saimi, jemaah haji juga akan didedahkan dengan aplikasi TH Hujjaj bagi memudahkan penyaluran maklumat penting terutama mengenai penginapan, pergerakan bas,  kesihatan dan panduan ibadah haji.

“TH akan cuba salurkan maklumat secara digital, bagi jemaah yang berumur masih boleh mendapatkan sedikit panduan daripada anak-anak untuk memuat naik aplikasi berkaitan urusan haji terutama TH Hujjaj.

Pelbagai maklumat akan disalurkan di situ, begitu juga dengan kenyataan semasa yang dikeluarkan oleh Arab Saudi….insya-Allah TH akan pastikan semua maklumat dapat disampaikan kepada bakal haji,” katanya.

Katanya setelah dua tahun ibadah Haji ditangguhkan untuk jemaah dari Malaysia, pihaknya berpeluang membuat penilaian semula terutama dalam urusan dokumentasi kerana Kerajaan Arab Saudi mula memperkasa penggunaan secara dalam talian.

Seramai 340 orang petugas berpengalaman TH akan bertugas sepanjang musim haji kali ini, bagi menyantuni kira-kira 14,306 jemaah.–AlHijrah Online


MAHKAMAH PERINTAH TIGA BERADIK DISERAHKAN KEPADA LOH SIEW HONG

KUALA LUMPUR: Mahkamah Tinggi Kuala Lumpur hari ini memerintahkan tiga adik-beradik yang dalam jagaan Jabatan Kebajikan Masyarakat diserahkan dengan segera kepada ibu mereka, Loh Siew Hong, selepas membenarkan permohonan habeas corpus difailkan ibu tunggal itu.

Hakim Datuk Collin Lawrence Sequerah berkata, arahan itu berkuat kuasa serta-merta.

Beliau juga memaklumkan, menurut perintah Mahkamah Tinggi bertarikh 31 Mac 2021, pemohon diberikan hak penjagaan dan kawalan tunggal ke atas ketiga-tiga anaknya.

Menurutnya lagi terdapat juga perintah ex-parte interim bertarikh 20 Disember 2019, memberikan hak penjagaan dan kawalan tunggal anak-anaknya kepada pemohon.

Dalam notis usulnya yang difailkan pada 13 Februari lalu, Loh menamakan Nazirah Nanthakumari Abdullah sebagai responden pertama dan pihak yang tidak dinamakan yang beliau dakwa menjaga tiga anaknya sebagai responden kedua.

Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta, daripada hak penjagaan persendirian responden, dan dikembalikan kepadanya.

Beliau juga sebelum ini membuat laporan polis bagi meminta kepulangan tiga anaknya, yang didakwa dijaga seorang pendakwah wanita dari sebuah NGO mualaf di Tasek Gelugor, Pulau Pinang.

Sementara menunggu keputusan permohonan habeas corpus di Mahkamah Tinggi, anak-anak Siew Hong berada bawah jagaan JKM. – AlHijrah Online


FILIPINA: JUMLAH KEMATIAN AKIBAT TAUFAN PHANFONE MENINGKAT KEPADA 21

MANILA: Jumlah kematian akibat Taufan Phanfone, disusuli dengan hujan lebat dan angin kencang yang membadai tengah Filipina pada Selasa meningkat kepada 21 orang,lapor agensi berita Xinhua.

Majlis Pengurusan dan Pengurangan Risiko Bencana Kebangsaan Filipina (NDRRMC) berkata sembilan orang maut di Iloilo, empat di Capiz, seorang di Leyte Selatan dan dua di Leyte.

Kematian turut dilaporkan di Biliran, di Samar Timur dan di Samar di wilayah tengah Filipina.

Sekurang-kurangnya 10 lagi hilang, kata NDRRMC.

Taufan Phanfone turut mengakibatkan tanah runtuh pada Selasa petang di wilayah Samar Timur selain menyebabkan kemusnahan di tengah Filipina dan kawasan paling selatan di pulau Luzon. Banjir besar turut dilaporkan berlaku di banyak kawasan.

Agensi bencana itu berkata hampir 186,000 orang di 584 kampung di tengah Filipina dan wilayah utara Mindanao terjejas.

Lebih 2,000 rumah dan 55 sekolah rosak akibat taufan tersebut, kata agensi itu.

Kira-kira 150 penerbangan domestik dan antarabangsa dibatalkan bermula Selasa hingga Jumaat.

Phanfone adalah taufan ke-21 yang membadai Filipina tahun ini. — BERNAMA


PENGIKUT TAREKAT NAQSYABANDIAH AL-KHOLIDIAH JALANI PEMULIHAN, KAUNSELING

BAGAN SERAI: Pengikut ajaran Tarekat Naqsyabandiah Al-Kholidiah yang dibawa pulang ke negara ini akan menjalani pemulihan dan kaunseling oleh Majlis Agama Islam Negeri (MAIN) bagi memulihkan akidah mereka.

Menteri di Jabatan Perdana Menteri (Hal Ehwal Agama), Datuk Idris Ahmad berkata ia melibatkan kesemua 63 jemaah terdiri daripada 28 dewasa dan 35 kanak-kanak warganegara Malaysia yang terkandas di Arab Saudi sejak Jun lalu.

“Bagi pengikut ajaran ini yang sudah dibawa pulang, mereka akan diuruskan oleh Majlis Keselamatan Negara dan turut menjalani sesi kaunseling dan pemulihan oleh MAIN masing-masing,” katanya.

Mengulas lanjut katanya, Kementerian Luar (KLN) kini sedang menguruskan baki 27 daripada 63 pengikut ajaran itu secara beransur-ansur.

Tambahnya, pihaknya turut mendapat kerjasama daripada MAIN bagi membantu pembiayaan kos penerbangan pulang.

“Kita jangkakan kesemua baki kumpulan itu akan dibawa balik sebelum hujung tahun ini berdasarkan kekosongan penerbangan.

“Urusan akan dikendalikan sepenuhnya oleh KLN yang turut berkolaborasi dengan Jabatan Kemajuan Islam Malaysia (JAKIM),” katanya pada program turun padang menyantuni masyarakat Cina di Pasar Lama Bagan Serai.

Sebelum ini dilaporkan 63 orang dibawa ke Madinah oleh kumpulan Tarekat Naqsyabandiah Al-Kholidiah untuk mengerjakan ibadah umrah pada Mac lalu, namun hanya berada di Madinah dan tidak dibawa ke Makkah untuk menyempurnakan ibadah berkenaan.

Pemimpin kumpulan itu, Habib Shah Firdaus Habib Ahmad dikatakan menyeleweng daripada hukum syarak termasuk mempercayai akan berlaku kemunculan Imam Mahdi pada hari Arafah lalu.

Beliau turut melakukan tiga kali sujud ketika solat dengan sujud terakhir mengucup sejadah.

Media sebelum ini turut melaporkan seramai 36 pengikut ajaran itu yang terkandas di Arab Saudi sejak Jun lalu dibawa pulang ke tanah air. –AlHijrah Online


LELAKI PARAH DISERANG DAN DITETAK DENGAN PARANG

TELUK INTAN: Seorang lelaki parah selepas diserang dan ditetak dua lelaki tidak dikenali bersenjatakan parang di sebuah pasar mini di Jalan Kampung Banjar, Teluk Intan semalam.

Sebelum kejadian, mangsa berusia 46 tahun itu ke premis tersebut untuk membeli barang.

Ketua Jabatan Siasatan Jenayah Perak, ACP Anuar Othman berkata, dalam kejadian pukul 8.30 pagi itu, mangsa ditetak berapa kali di tangan dan kaki dengan sebilah parang berukuran 0.6 meter.

Katanya, mangsa sebelum itu mendapati sebuah kereta jenis Honda City berwarna kelabu berhenti berdekatan dengannya selepas selesai membuat bayaran dan keluar dari kedai terbabit.

“Mangsa berlari masuk ke dalam kedai namun dikejar kedua-dua suspek itu sehingga terjatuh sebelum mereka menetak mangsa di tangan dan kakinya dengan parang beberapa kali.

“Dua lelaki itu kemudian melarikan diri dengan Honda City yang dipercayai menggunakan nombor pendaftaran palsu,” katanya.

Ujarnya lagi, mangsa dibawa ke Hospital Teluk Intan (HTI) untuk rawatan dan keadaannya kini dilaporkan stabil.

ACP Anuar berkata hasil pemeriksaan mendapati mangsa mengalami luka kesan tetakan senjata tajam di lengan dan peha kanan selain siku dan lutut kiri.

“Selain itu, hasil pemeriksaan menerusi ujian X-ray mendapati mangsa patah tulang siku kiri, tulang pengumpil lengan kiri dan kanan serta tulang peha kanan,” katanya.

Ujarnya polis turut melakukan pemeriksaan di lokasi dan meneliti rakaman kamera litar tertutup (CCTV) di premis tersebut.

Beliau berkata, kes disiasat mengikut Seksyen 326 Kanun Keseksaan.

Terdahulu rakaman CCTV yang menunjukkan mangsa berlari masuk ke dalam kedai sambil dikejar dua lelaki yang memakai penutup muka dengan membawa senjata tular di media sosial. – AlHijrah Online / Hamimah Hamid


PM ARAH TAMBAH VAKSIN SEHINGGA 70 PERATUS

MUAR: Perdana Menteri, Tan Sri Muhyiddin Yassin mengarahkan untuk segera menambah bekalan vaksin COVID-19 sehingga 70 peratus daripada jumlah keseluruhan populasi negara.

Ia susulan bekalan vaksin yang bakal diperoleh setakat ini adalah sebanyak 12.8 juta dos, daripada syarikat farmaseutikal Pfizer bagi menampung keperluan imunisasi 6.4 juta rakyat Malaysia.

“Saya sudah arahkan Menteri Kesihatan, Datuk Seri Dr Adham Baba dan Menteri Sains, Teknologi dan Inovasi, Khairy Jamaluddin Abu Bakar, untuk berunding dan dapatkan bekalan vaksin sehingga 60 atau 70 peratus daripada jumlah populasi rakyat kita.

“Buat masa sekarang, Malaysia sudah dapatkan 30 peratus vaksin COVID-19, namun bagi saya ia tidak mencukupi,” katanya semasa merasmikan Sambutan Hari Deepavali peringkat Dewan Undangan Negeri (DUN) Gambir, hari ini.

Tambah Muhyiddin, ada negara yang penduduknya tidak ramai, tetapi membeli sehingga 200 peratus vaksin COVID-19 antaranya negara Kanada.

Bagaimanapun, bekalan vaksin COVID-19 yang dijangka tiba pada Mac ini telahpun diarahkan untuk menghantar lebih awal ke Malaysia bagi menjamin keselamatan dan kesihatan rakyat.

“Saya tak mahu rakyat marah, jadi saya sudah pesan Kementerian Kesihatan Malaysia supaya memaklumkan pembekal vaksin supaya hantar lebih awal,” katanya.

Malaysia sehingga kini sudah membelanjakan lebih RM2 bilion daripada jumlah RM3 bilion yang diperuntukkan untuk membeli 30 peratus vaksin untuk negara.—AlHijrah Online


BAS REMPUH TRELER, PEMANDU CEDERA PARAH, 15 PENUMPANG SELAMAT

IPOH: Seorang pemandu bas ekspres cedera parah dan 15 penumpang terselamat apabila bas yang dinaiki merempuh belakang sebuah lori treler di Kilometer 264 Lebuhraya Utara Selatan di sini pagi ini.

Jurucakap Jabatan Bomba dan Penyelamat negeri berkata insiden yang dipercayai berlaku pada 2.28 pagi itu turut menyebabkan dua daripada 15 penumpang bas ekspres terbabit mengalami kecederaan ringan.

Beliau berkata pihaknya menerima panggilan pada 2.30 pagi sebelum jentera dari Balai Bomba dan Penyelamat Meru Raya dikerah ke lokasi kejadian.

“Apabila tiba di tempat kejadian, kami mendapati kemalangan melibatkan sebuah bas ekspres telah melanggar belakang lori treler yang membawa muatan besi dan terdapat sebuah kereta terbabas di bahu jalan.

“Pemandu bas yang tersepit di bahagian tempat duduk hadapan telah berjaya dikeluarkan dengan  menggunakan peralatan menyelamat sebelum dihantar ke hospital untuk rawatan lanjut,” katanya dalam kenyataan hari ini.

Menurutnya, kesemua penumpang bas terbabit telah keluar dengan sendiri dan diberikan rawatan oleh pihak ambulans dan operasi ditamatkan pada 4.50 pagi.


CADANGAN BUBAR PARLIMEN DIPUTUSKAN BERSAMA DALAM MT UMNO – PM

KUALA LUMPUR: Cadangan UMNO untuk pembubaran Parlimen bagi memberi laluan kepada Pilihan Raya Umum Ke-15 (PRU15) diputuskan secara bersama di dalam mesyuarat Majlis Tertinggi (MT) parti itu, kata Datuk Seri Ismail Sabri Yaakob.

Beliau yang juga Naib Presiden UMNO bagaimanapun enggan mengulas lanjut ketika ditanya sama ada tarikh tertentu telah ditetapkan dan tidak menolak kemungkinan PRU15 akan diadakan pada tahun ini seperti dinyatakan Setiausaha Agung UMNO Datuk Seri Ahmad Maslan dalam kenyataan semalam.

“Tunggu dulu (tarikh bubar). Semalam Datuk Seri Ahmad Maslan dah buat kenyataan, jadi kita pakai kenyataan dia sebagai Setiausaha Agung, sebab kita dah putuskan dalam mesyuarat Majlis Tertinggi (MT) semalam, jurucakap dia seorang sahaja,” kata Perdana Menteri kepada pemberita.

Beliau ditemui selepas Perhimpunan Khas Perdana Menteri bersama warga Kesatuan Perkhidmatan Perguruan Kebangsaan (NUTP) di sini, hari ini.

Semalam, Ahmad Maslan dalam sidang media selepas mesyuarat MT UMNO berkata MT UMNO mahu Parlimen dibubarkan dalam masa terdekat bagi membolehkan PRU15 diadakan tahun ini.

Ismail Sabri berkata isu mempercepatkan PRU15 bukan perkara baharu.

“Kita nak kembalikan kepada rakyat untuk buat penentuan, beri mandat semula kepada rakyat (untuk memilih kerajaan),” katanya.

Ditanya sama ada beliau ada meletakkan sebarang syarat sebelum bersetuju untuk PRU15 dipercepatkan, beliau berkata:

“Kita dari segi UMNO, ada Top 5, ada Biro Politik, tak ada siapa yang beri sebarang syarat…kalau kita nak buat pilihan raya dan kita ada asas yang kuat untuk kita percepatkan dan setuju secara bersama, kita buatlah. Cuma tarikh tu tunggulah pengumuman,” katanya.–AlHijrah Online


SERI PADUKA BAGINDA BERDUA SERTAI LIMPAHAN LAMPU BIRU, TANDA SOKONGAN BUAT PETUGAS BARISAN HADAPAN

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah serta keluarga berkenan turut bersama menyertai Program Limpahan Lampu Biru (Light It Blue) di Istana Negara semalam.

“Program Limpahan Lampu Biru adalah sebagai sokongan dan penghargaan kepada para petugas barisan hadapan yang berjuang mengekang wabak Covid-19.

“Daulat Tuanku,” demikian menurut entri terkini media sosial Instagram rasmi Istana Negara @istana_negara tengah malam tadi.

Setakat jam 6 pagi tadi, posting Instagram Istana Negara itu menerima lebih 15,199 Likes dan lebih 111 komen.

Dalam posting berasingan, Seri Paduka Baginda berdua menyanjung tinggi pengorbanan semua petugas barisan hadapan yang menjalankan tugas tanpa mengira masa dan penat lelah.

Program Limpahan Lampu Biru dianjurkan Kementerian Wilayah Persekutuan (KWP). Difahamkan ia turut disertai masjid-masjid di bawah Jabatan Agama Islam Wilayah Persekutuan (JAWI). — AlHijrah Online


TRAGEDI KEPALA AIR: JENAZAH TUJUH SEKELUARGA SELAMAT DIKEBUMIKAN

KUANTAN: Jenazah tujuh daripada sembilan sekeluarga yang terkorban dalam tragedi kepala air di Jeram Air Putih, Chukai, Terengganu selamat dikebumikan dalam satu liang lahad di Tanah Perkuburan Islam Felda Lebar Hilir 3 di sini lewat malam tadi.

Pengebumian jenazah Karim Abdullah, 39, dan isterinya, Azizah Eiyi, 40, serta lima anak mereka iaitu Muhammad Zulqarnain Haikal Karim, 11; Putri Nurerina Natasya,10; Muhammad Haziq Ziqree Karim, 6; Putri Aryana Umaira Karim, 4, dan Putri Balqis Izzati Abdul Rahman, 18, selesai pada 11.52 malam.

Terdahulu, van yang membawa kesemua jenazah tiba di Masjid Ubbudiah Felda Lepar Hilir 3 pada 9.55 malam diiringi kereta peronda polis sebelum disembahyangkan oleh lebih 150 anggota keluarga dan kenalan.

Suasana pilu menyelubungi tanah perkuburan itu, yang dipenuhi ahli keluarga serta kenalan semua mangsa, dan mereka difahamkan sudah berada di tanah rancangan berkenaan sejak pagi untuk memberi penghormatan terakhir selepas mengetahui pengebumian dilakukan hari ini.

Turut hadir Pengerusi FELDA Datuk Seri Ahmad Shabery Cheek, Menteri Besar Pahang Datuk Seri Wan Rosdy Wan Ismail dan Ketua Polis Pahang Datuk Yahaya Othman.

Ahad lepas, media melaporkan 10 individu termasuk sembilan sekeluarga hilang selepas dihanyutkan kepala air semasa berkelah di jeram itu pada petang Sabtu.

Mayat Putri Alleya Maisarah Karim, 16, ditemukan pada 3 petang tadi manakala mangsa yang masih hilang ialah Putri Nor Fatin Karim, 14, dan Muhammad Fikri Saliman, 24, dari Batu Pahat, Johor iaitu tunang Putri Balqis Izzati. — AlHijrah Online